94.9% dewasa, 76% remaja lengkap divaksinasi

Sejumlah 22,214,024 individu atau 94.9% kadar populasi dewasa di negara ini lengkap menerima dos vaksin Covid-19, setakat 11.59 malam tadi.Berdasarkan data kementerian kesihatan (KKM) menerusi laman CovidNow, sebanyak 22,819,122 individu atau 97.5% daripada populasi dewasa telah menerima sekurang-kurangnya satu dos vaksin.Dalam pada itu, sejumlah 108,821 dos suntikan vaksin diberikan semalam melibatkan 44,084 suntikan dos lengkap, 6,342 dos pertama dan 58,395 pula menerima suntikan dos penggalak menjadikan jumlah kumulatif vaksin bagi Program Imunisasi Covid-19 Kebangsaan (PICK) kini meningkat kepada 50,527,937.Setakat semalam juga, sebanyak 2,390,929 atau 76% individu bagi golongan remaja berusia 12 hingga 17 tahun telah lengkap divaksin manakala 86.4% atau 2,719,497 individu telah menerima sekurang-kurangnya satu dos vaksin.Selain itu, jumlah kumulatif dos penggalak pula kini sebanyak 565,629 dos.


Kerajaan Jepun longgarkan garis panduan pemakaian pelitup muka

Senyuman dan jeritan di Tokyo Disneyland mungkin lebih jelas hari ini apabila taman hiburan dan kebanyakan tempat awam di Jepun melonggarkan pemakaian pelitup muka yang diwajibkan ketika pandemik Covid-19 selama tiga tahun.
Pengendali taman tema Disney, Oriental Land Co, East Japan Railway Co dan pengusaha pawagam Toho Co adalah antara syarikat utama yang membenarkan pengunjung masuk tanpa perlu memakai pelitup muka mulai hari ini, berdasarkan panduan terbaru kerajaan yang diumumkan bulan lalu.
Akan tetapi perubahan tingkah laku yang cepat mungkin tidak berlaku, memandangkan sejarah penggunaan pelitup muka yang lama di Jepun dan serangan debunga yang menyebabkan penghidap demam hay sebagai salah satu musim musim bunga paling teruk dalam beberapa tahun.
"Memakai pelitup muka adalah sebahagian daripada budaya kita sebelum Covid-19," kata Hitoshi Oshitani, seorang profesor Universiti Tohoku yang merupakan arkitek dalam tindak balas Covid di Jepun.
"Saya fikir ramai orang akan memakai pelitup muka walaupun selepas peraturan dilonggarkan."
Jepun ialah salah satu daripada negara ekonomi utama terakhir melonggarkan panduan rasmi mengenai pemakaian pelitup muka, yang mana penggunaannya hampir universal di seluruh negara walaupun tanpa peraturan atau penalti yang tegas dikenakan bagi mengawalnya.
Korea Selatan menarik semula kebanyakan peraturan berhubung pemakaian pelitup muka di kawasan tertutup pada Januari, manakala Singapura membenarkan penumpang tidak perlu memakai pelitup muka dalam pengangkutan awam bulan lalu. AS dan England menghentikan kebanyakan mandat pelitup muka awal tahun lalu.
Jepun melonggarkan norma mengenai pelitup muka, membenarkan ucapan tanpa memakai pelindung itu di Parlimen dan membenarkan sekolah memutuskan sama ada mewajibkannya atau tidak pada bulan ini.
Ketua jurucakap kerajaan Hirokazu Matsuno berkata minggu lalu, pemakaian pelitup muka tidak lagi diwajibkan pada mesyuarat Kabinet mulai Isnin dan keputusan mengenai perlindungan mulut itu akan diserahkan kepada ruang kerja individu.
Gabenor Tokyo Yuriko Koike menggesa penduduk untuk membawa pelitup muka semasa mereka keluar dan kekal fleksibel walaupun garis panduan dilonggarkan.
Kadar vaksinasi Covid di Jepun mencapai lebih daripada 80% dan kes menurun selepas gelombang jangkitan kelapan yang memuncak pada awal Januari.
Pakar kesihatan di Jepun menunjukkan penggunaan pelitup muka secara meluas bersama-sama dengan rangkulan kebersihan dan penjarakan sosial untuk jumlah kematian yang lebih rendah di negara itu akibat Covod.
Profesor Universiti Kyoto, Hiroshi Nishiura, salah seorang yang lebih konservatif dalam kalangan pakar tindak balas pandemik Jepun, berkata pemakaian alat pencegahan itu secara sukarela ketika menaiki pengangkutan awam dan di kawasan lain boleh memberi manfaat berterusan dalam melindungi daripada jangkitan.
"Itu boleh dimasukkan sebagai sebahagian daripada tabiat harian kita," katanya.
"Keputusan kerajaan pada masa ini merosakkan niat itu."


Amaran hujan lebat, ribut petir di seluruh negara

Jabatan Meteorologi Malaysia (MetMalaysia) mengeluarkan amaran ribut petir dan hujan lebat, dijangka berlaku di beberapa tempat di seluruh negara sehingga 7 malam ini.
Menerusi akaun Twitter MetMalaysia hari ini, antara negeri yang terlibat adalah Perlis, Kedah di Kubang Pasu, Baling, Kulim dan Bandar Baharu, manakala di Pulau Pinang antara kawasan yang terlibat seperti Seberang Perai Utara, Seberang Perai Tengah dan Seberang Perai Selatan.
Di Perak iaitu Kerian Larut, Matang, Selama, Kuala Kangsar, Kinta, Perak Tengah, Kampar, Hilir Perak Batang Padang dan Muallim.
“Di Kelantan di Machang, Pasir Puteh, Kuala Krai dan Gua Musang, Terengganu (Besut, Hulu Terengganu, Dungun dan Kemaman), Pahang (Raub, Jerantut, Bentong, Kuantan dan Rompin) Selangor, Kuala Lumpur, Putrajaya, Negeri Sembilan (Seremban, Rembau dan Tampin),” menurut ciapan MetMalaysia yang dikeluarkan pada 3.55 petang hari ini.
Dalam masa sama, empat lagi negeri yang terlibat adalah Melaka, Johor (Tangkak, Segamat, Muar, Batu Pahat, Kluang, Mersing, Kulai, Kota Tinggi dan Johor Bahru).
Sarawak (Kuching, Serian Samarahan, Sri Aman, Betong, Sibu (Selangau), Mukah, Kapit (Belaga), Bintulu, Miri dan Limbang), Sabah (Tenom, Kuala Penyu, Beaufort, Keningau dan Tambunan), Pantai Barat, Sandakan (Tongod, Telupid dan Beluran) dan Kudat (Kota Marudu) dan Labuan.


Muhyiddin dedah butiran percubaan campur tangan kehakiman dalam jawapan kepada peguam Najib

Bekas perdana menteri Muhyiddin Yassin mendedahkan butiran untuk menyokong dakwaannya yang mengatakan wujud percubaan meminta beliau campur tangan dalam proses kehakiman bagi membantu ahli politik Umno yang berdepan dakwaan rasuah, MalaysiaNow difahamkan ketika isu tersebut timbul lagi susulan kenyataan Ketua Hakim Negara Tengku Maimun Tengku Mat.Dalam respons beliau terhadap notis tuntutan daripada peguam Najib, Muhyiddin turut menamakan “seorang peguam kanan” yang menjadi sasaran bekas pemimpin yang sudah disabitkan bersalah itu.Muhyiddin berkata beliau didekati Najib dan beberapa orang perantaranya untuk memohon supaya individu itu digugurkan daripada pasukan pendakwaan dalam kes rasuah yang sedang berjalan.“Walaupun mengugut dengan saman fitnah, tiada tindakan susulan daripada pihak Najib selepas respons yang diberikan Muhyiddin,” kata sumber dalaman Umno yang rapat dengan kem Najib kepada MalaysiaNow.Pada September, Muhyiddin menerima surat tuntutan daripada peguam Najib, mendesaknya untuk menjelaskan sama ada beliau merupakan dalang di sebalik “khabar angin” yang mengatakan Najib meminta beliau untuk campur tangan dalam kes mahkamahnya.Muhyiddin menerima surat tuntutan itu beberapa hari selepas beliau mendedahkan mengenai sekumpulan ahli politik yang cuba meminta beliau untuk campur tangan dengan kes rasuah yang melibatkan mereka.Presiden Bersatu itu membuat dakwaan tersebut pada Ogos tahun lalu, ketika kempen Najib dan Presiden Umno Ahmad Zahid Hamidi untuk menumbangkan pentadbirannya sedang memuncak.Ia disusuli dengan desakan jurucakap Bersatu Wan Saiful Wan Jan yang mahu Najib dan Zahid tampil menjelaskan dakwaan yang mengatakan mereka adalah orang yang dimaksudkan Muhyiddin.Kedua-dua Najib dan Zahid jika dicampurkan, berdepan lebih dari 80 pertuduhan jenayah berkait salah guna kuasa, pengubahan wang haram dan pecah amanah.Walaupun Muhyiddin menjadi perdana menteri dengan sokongan Umno pada Mac 2020, beliau bagaimanapun berikrar untuk tidak mencampuri kes mahkamah melibatkan sekumpulan ahli Parlimen Umno, yang turut dikenali sebagai kluster mahkamah.Pada Oktober 2020, MalaysiaNow melaporkan Muhyiddin didekati Zahid dalam usaha untuk menggugurkan kes rasuahnya.“Namun beliau pulang dengan kecewa, bersama fail yang dibawanya,” kata sumber kepada MalaysiaNow berhubung pertemuan sulit pada Mac 2020, selepas beberapa hari Muhyiddin memegang jawatan perdana menteri.‘Penjenayah yang disabitkan bersalah’Isu campur tangan kehakiman kembali menjadi tumpuan minggu lalu selepas Maimun, berkata tiada individu yang menemui beliau untuk campur tangan dan menegaskan anggota kehakiman negara akan terus bersikap bebas ketika ditanya berhubung dakwaan Muhyiddin.Susulan kenyataan Maimun, Pengerusi Pakatan Harapan Anwar Ibrahim mendesak Muhyiddin untuk menjelaskan tuduhan wujud permintaan supaya beliau campur tangan dalam kes rasuah yang sedang berjalan.Dalam jawapan Muhyiddin yang dilihat MalaysiaNow, beliau berkata kenyataan yang dibuat berhubung cubaan untuk meminta beliau campur tangan dalam sistem kehakiman tidak pernah menamakan Najib.Sebaliknya, beliau berkata Najib sendiri yang mendedahkan dirinya dengan mengeluarkan notis tuntutan tersebut.Dalam jawapannya kepada peguam Najib, Muhyiddin turut menyifatkan pemimpin Umno itu sebagai “penjenayah yang sudah disabitkan bersalah”.“Dengan sabitannya itu, klien anda tidak boleh, dalam apa jua keadaan, berhak ke atas sebarang kerosakan bagi sebarang dakwaan reputasinya terjejas.”Bulan lalu, Mahkamah Rayuan menolak permohonan Najib untuk menggugurkan sabitan bersalahnya berkait dana RM42 juta yang dimasukkan dalam akaun bank peribadinya.Pada Julai 2020, Mahkamah Tinggi menjatuhkan hukuman 10 tahun penjara bagi enam pertuduhan berkait kesalahan pecah amanah, pengubahan wang haram dan 12 tahun bagi kesalahan salah guna kuasa – dengan jumlah keseluruhan 72 tahun.Beliau juga turut dikenakan denda RM210 juta atau lima kali jumlah amaun dana yang terlibat.Bagaimanapun, hakim berkata Najib akan menjalani hukuman tersebut secara serentak selama 12 tahun.


PN ikrar lebih banyak peruntukan sektor kesihatan, tubuh suruhanjaya tangani masalah doktor

Perikatan Nasional (PN) berikrar akan membentuk suruhanjaya perkhidmatan kesihatan untuk menangani masalah yang dihadapi doktor dan meningkatkan peruntukan untuk sektor kesihatan sekiranya berjaya membentuk kerajaan selepas pilihan raya umum pada 19 November depan.
Suruhanjaya itu adalah antara tawaran manifesto gabungan itu yang bakal memainkan peranan dalam menyelesaikan isu perjawatan doktor, kes buli dan dan menumpukan kebajikan doktor serta menangani isu kekurangan doktor pakar.
Isu perjawatan tetap doktor kerajaan menjadi isu hangat dalam negara di mana ketika kemuncaknya ia mencetuskan hartal doktor kontrak yang berlangsung pada Julai tahun lalu di beberapa hospital utama di Malaysia.
Selain itu, sektor kesihatan turut dikejutkan dengan isu doktor pelatih dibuli sehingga mengakibatkan ramai daripada mereka berhenti.
Isu kekurangan doktor pakar dalam negara turut disuarakan persatuan-persatuan perubatan di mana mereka berkata ia boleh merugikan negara.
Dalam manifestonya, PN turut berjanji akan meningkatkan peruntukan kesihatan daripada 5% keluaran dalam negara kasar (KDNK) secara berperingkat bagi memperkasakan kualiti perkhidmatan kesihatan.
Sebelum ini, Menteri Kesihatan Khairy Jamaludin menyuarakan hasrat kerajaan untuk meningkatkan peruntukan 5% dari KDNK beberapa bulan lalu.
Selain itu, manifesto PN antara lain menawarkan pengecualian cukai khusus sebanyak RM3,000 bagi aktiviti sukan dan riadah bagi mempromosi gaya hidup sihat dalam kalangan masyarakat.
Ia turut berjanji untuk menyediakan dana khas bagi mempercepatkan kerja-kerja penyelenggaraan hospital selain menambah bilangan doktor pakar dan menaik taraf hospital daerah.
Manifesto Perikatan Nasional bertemakan Malaysia Gemilang menjanjikan kerajaan prihatin, bersih dan stabil.
Sebanyak 12 tunjang digariskan dengan 30 pendekatan serta 234 tawaran.
Daripada jumlah itu 14 tawaran dibuat berkaitan kesihatan.
Item lain termasuklah jaringan pengangkutan awam yang cekap dan kemudahan parkir yang mampan di setiap hospital, selain memperluaskan khidmat jururawat komuniti untuk pesakit lumpuh dan anak bekeperluan khas.


Mahkamah Persekutuan putuskan permohonan semakan kes SRC Najib esok

Mahkamah Persekutuan dijadual menyampaikan keputusannya esok terhadap permohonan Najib Razak untuk menyemak semula keputusan mahkamah tertinggi negara sebelum ini yang mengekalkan sabitan dan hukuman penjara 12 tahun serta denda kerana menyeleweng RM42 juta dana SRC International Sdn Bhd.
Hakim Besar Sabah dan Sarawak Abdul Rahman Sebli yang mempengerusikan panel lima hakim terdiri daripada hakim Mahkamah Persekutuan Vernon Ong Lam Kiat, Rhodzariah Bujang dan Nordin Hassan serta hakim Mahkamah Rayuan Abu Bakar Jais akan menyampaikan penghakiman tersebut pada 9 pagi.
Najib, 69, yang kini menjalani hukuman penjara 12 tahun di penjara Kajang, memohon untuk membatalkan keputusan yang dibuat oleh panel lima hakim Mahkamah Persekutuan diketuai Ketua Hakim Negara Tengku Maimun Tuan Mat pada 23 Ogos tahun lepas.
Sementara itu, peguam jenayah terkemuka N Sivananthan ketika diminta mengulas mengenai apa yang akan berlaku jika permohonan tersebut memihak kepada bekas perdana menteri itu, berkata keputusan panel terdahulu akan diketepikan dan diteruskan dengan pendengaran rayuan.
"Jika permohonan itu dibenarkan, bermakna rayuan terakhirnya belum selesai, jadi beliau diletakkan dalam situasi seseorang yang masih menunggu rayuan terakhirnya. Sekiranya permohonan itu ditolak, bermakna berakhirlah kes itu. Hukuman yang dijatuhkan oleh panel terdahulu akan kekal, dan beliau perlu menjalaninya," katanya.
Sepanjang prosiding selama enam hari yang bermula pada 19 Januari itu, peguam Muhammad Shafee Abdullah berhujah bahawa panel Mahkamah Persekutuan sebelum ini yang mendengar rayuan Najib telah melakukan kesilapan asas dalam undang-undang dengan tidak membenarkan penangguhan perbicaraan dan tidak membenarkan bekas peguam Najib, Hisyam Teh Poh Teik menarik diri.
Peguam itu juga berhujah bahawa catatan Facebook suami Tengku Maimun pada 11 Mei 2018, sebelum pilihan raya umum ke-14, boleh menimbulkan kebencian terhadap Najib.
Beliau berkata hakim tertinggi itu sepatutnya tahu mengenai catatan yang boleh dilihat oleh umum itu dan bertanya kepada pihak terbabit sama ada beliau patut menarik diri daripada panel tersebut.
Sementara itu, Timbalan Pendakwa Raya V. Sithambaram dalam hujah balas berkata tidak berlaku pelanggaran keadilan atau salah laku keadilan atau sebarang penyalahgunaan proses mahkamah dalam kes itu kerana pihak pembelaan diberi semua peluang untuk berhujah semasa rayuan terakhir.
Beliau berkata Hisyam memilih untuk tidak mengambil peluang yang diberikan atas alasan tidak bersedia dan Najib melantik peguam baharu dengan harapan untuk menangguhkan pendengaran rayuan itu.
Oleh itu, mahkamah berhak menolak penangguhan yang dimohon, katanya.
Pada 28 Julai 2020, Hakim Mahkamah Tinggi ketika itu, Mohd Nazlan Mohd Ghazali, yang kini hakim Mahkamah Rayuan, menjatuhkan hukuman penjara 10 tahun kepada Najib bagi setiap tiga pertuduhan pecah amanah dan tiga pertuduhan pengubahan wang haram, serta penjara 12 tahun dan denda RM210 juta, jika gagal penjara lima tahun, dalam kes penyalahgunaan jawatannya. Mahkamah memerintahkan hukuman penjara itu berjalan serentak.
Pada 8 Disember 2021, Mahkamah Rayuan mengekalkan keputusan Mahkamah Tinggi dan menolak rayuan Najib untuk mengetepikan sabitan dan hukuman penjara serta denda itu.


Pejuang bakal hadiri sidang Parlimen, akan keluar Dewan sekiranya tiada perbahasan

Pengerusi Pejuang, Dr Mahathir Mohamad berkata partinya akan menghadiri taklimat Parlimen pada 26 Julai ini dan akan melihat sama ada ia membawa manfaat kepada rakyat atau hanya menjelaskan dasar kerajaan yang disifatkan beliau sebagai gagal.Kenyataan ahli Parlimen Langkawi itu dilihat berbeza dengan kenyataannya minggu lalu yang menyatakan Pejuang tidak akan menghadiri sidang Parlimen.“Kita dah putuskan untuk hadir sekurang-kurangnya pada awal sesi. Jika kita dapati ia hanya penerangan polisi kerajaan, kita akan putuskan pada ketika itu untuk keluar Dewan Rakyat.“Tapi kita belum putuskan kerana kita mahu melihat bagaimana kerajaan menguruskan perjumpaan ini,” katanya pada satu sidang media selepas mesyuarat majlis eksekutif Pejuang hari ini.Terdahulu, Mahathir yang juga bekas perdana menteri menegaskan sesi taklimat itu bukan sidang Parlimen seperti yang dititahkan Yang di-Pertuan Agong, Sultan Abdullah Sultan Ahmad Shah kerana tiada perbahasan usul.Hadir sama pada sidang media ituialah Presiden Pejuang, Mukhriz Mahathir yang juga ahli Parlimen Jerlun.Selain Mahathir dan Mukhriz, ahli Parlimen Pejuang lain ialah Amiruddin Hamzah (Kubang Pasu) dan Sharuddin Mat Salleh (Seri Gading).Dalam pada itu, Mahathir berkata dia tidak akan menyertai Majlis Pemulihan Negara (MPN) selagi mana ia diletakkan di bawah Perdana Menteri Muhyiddin Yassin.Katanya, kepimpinan perdana menteri dalam MPN bermakna majlis itu tidak bebas dan akan dipengaruhi pertimbangan politik.Beliau turut mengulangi pendirian untuk meletak jawatan sebagai pengerusi Pejuang sekiranya diberi ruang dalam MPN yang menurutnya tidak boleh dianggotai oleh mana-mana ahli politik.


Argentina ganti Indonesia anjur Piala Dunia B-20 susulan bantahan penyertaan Israel

Argentina akan menjadi tuan rumah Piala Dunia Bawah 20 dari 20 Mei hingga 11 Jun, menurut Fifa semalam selepas menarik balik hak penganjuran dari kejohanan itu dari Indonesia, hanya beberapa minggu sebelum sepak mula.
Setelah dianugerahkan hak penganjuran, Argentina juga akan mengambil bahagian secara automatik menggantikan tempat Indonesia. Pasukan itu gagal melayakkan diri secara merit.
"Fifa dengan sukacitanya mengumumkan bahawa edisi Piala Dunia B-20 Fifa tahun ini akan berlangsung di Argentina, kerana juara Piala Dunia itu membuka pintu kepada bintang bola sepak dunia esok," kata presiden Fifa Gianni Infantino dalam satu kenyataan.
Fifa menarik balik hak penganjuran daripada Indonesia bulan lepas susulan bantahan terhadap penyertaan Israel pada kejohanan itu.
Indonesia dan Israel tidak mempunyai hubungan diplomatik, malah tahap sokongan negara dengan majoriti penduduknya beragama Islam itu terhadap perjuangan Palestin begitu tinggi.
Argentina meletakkan dirinya sebagai tuan rumah alternatif, dan Fifa akan menjalankan pemeriksaan tapak di kemudahan sukan negara tersebut minggu lepas.
Cabutan akan berlangsung pada 21 April di Zurich.
Beberapa jam sebelum pengumuman Fifa semalam, kerajaan Argentina menyatakan sokongan penuh kepada Persatuan Bola Sepak Argentina untuk menerima tawaran sebagai tuan rumah.
Meskipun negara berkenaan berdepan masalah ekonomi yang meruncing, dengan jumlah hutang IMF berpuluh bilion dan kadar inflasi tahun ke tahun melebihi 100%.
Namun, Argentina merupakan negara terbanyak menjuarai edisi Piala Dunia Bawah 20 tahun, dengan jumlah keseluruhan sebanyak enam kali.


Kes harian lepasi 4,300 jangkitan, 10 lagi terkorban

4,334 kes baru Covid-19 direkodkan semalam menjadikan jumlah keseluruhan sebanyak 4,732,502 kes.
Sebanyak 5,082 pesakit turut dilaporkan sembuh, menjadikan jumlah keseluruhan kes sembuh sebanyak 4,651,805.
Ketika ini, 44,617  kes aktif direkodkan, dengan 42,926 atau 96.2% daripadanya sedang menjalani kuarantin kendiri.
Dalam pada itu, 28 (0.1%) kes kini berada di pusat kuarantin sementara 1,595 (3.6%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 68 kes dan 44 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 58.5% dengan kes Covid-19 merangkumi 18.2%.
10 lagi kematian dilaporkan termasuk satu kes kematian sebelum tiba di hospital menjadikan kes keseluruhan sebanyak 36,080 orang.


Angkatan tentera akan guna tempat parkir sebagai hospital medan Pulau Pinang

Angkatan Tentera Malaysia (ATM) akan membina hospital medan bagi merawat pesakit Covid-19 di ruang parkir kakitangan Hospital Pulau Pinang, kata Menteri Pertahanan Hishammuddin Hussein.Bercakap dalam sidang media hari ini, beliau berkata hospital medan itu akan digunakan untuk merawat pesakit Covid-19 dalam Kategori Empat dan Lima.“Saya sudah arahkan tentera darat untuk bina hospital medan di Pulau Pinang,” katanya dan menambah hospital tersebut akan dapat merawat lebih 100 pesakit bagi ketegori tenat dengan emat unit bagi pesakit yang perlu dimasukkan ke unit rawatan rapi (ICU).Beliau menambah 50 anggota ATM akan diarahkan ke hospital medan tersebut yang dijangka akan beroperasi pada Ahad depan.Minggu lalu, Hishammuddin berkata angkatan tentera sentiasa bersedia untuk membantu kementerian kesihatan untuk membina hospital medan bagi merawat pesakit Covid-19 yang berada di Kategori Tiga ke atas di lima negeri yang teruk terkesan wabak itu termasuk Sabah, Johor, Kedah, Pulau Pinang dan Kelantan.Beliau berkata ATM memiliki infrastruktur yang cukup selain kepakaran dan aset yang boleh digerakkan pada bila-bila masa.


Ahli ekonomi gesa kerajaan fokus lawan Covid-19, ketepikan penarafan antarabangsa

Kerajaan disaran fokus memerangi Covid-19 dalam negara tanpa mengambil serius persepsi antarabangsa terhadap beban pinjaman di pasaran kewangan global, kata ahli ekonomi.Lee Hwok Aun dari Institut Pengajian Asia Tenggara-Yusof Ishak (Iseas) di Singapura berkata, semakan penarafan itu hanyalah pendapat Fitch yang merupakan salah satu agensi penarafan kredit di peringkat antarabangsa.“Ia masih awal untuk diambil kira sebagai penilaian yang tepat dan kukuh,” katanya kepada MalaysiaNow.Baru-baru ini Fitch Ratings menurunkan Penarafan Kemungkiran Penerbit (IDR) mata wang asing jangka panjang Malaysia daripada A- kepada BBB+.Lee berkata, Malaysia harus memerangi pandemik Covid-19 dengan memberikan tumpuan kepada pengurusan hal-ehwal ekonomi, peruntukan belanjawan dan bantuan kepada rakyat berbanding perkara lain.“Supaya melindungi kebajikan isi rumah, guna tenaga dan perniagaan boleh dilindungi, termasuk menjana pekerjaan memelihara hala tuju pendidikan dan sektor kesihatan am,” katanya.“Ia masih awal untuk diambil kira sebagai penilaian yang tepat dan kukuh,” katanya kepada MalaysiaNow.Jumaat lalu, Fitch dalam satu kenyataan berkata, penurunan nilai IDR disebabkan krisis Covid-19 yang menjejaskan beberapa kredit metrik utama Malaysia termasuk langkah kerajaan menangani pandemik dengan bantuan kewangan kepada rakyat dan perniagaan yang meningkatkan bebanan fiskal.Ini menyebabkan Pakatan Harapan (PH) menggesa kerajaan menyegerakan usul undi tidak percaya terhadap Perdana Menteri Muhyiddin Yassin di Parlimen yang bersidang hingga 17 Disember ini.PH dalam satu kenyataan pada Isnin berkata, penurunan penarafan itu memberi tamparan hebat kepada kerajaan khususnya Menteri Kewangan Tengku Zafrul Aziz.Bagaimanapun, kenyataan itu diselar Zafrul yang mengatakan tindakan PH mempolitikkan penarafan tersebut sebagai tidak bertanggungjawab.Zafrul berkata, kenyataan PH itu bertentangan dengan kenyataan mereka sebelum ini dan pada 24 Ogos lepas Pengerusi PH Anwar Ibrahim sendiri menyatakan di Dewan Rakyat penarafan bukan isu utama yang patut dititik beratkan kerajaan dan soal defisit tidak menjadi persoalan kerana tumpuan sekarang adalah untuk menjana pertumbuhan ekonomi.Zafrul berkata, antara 100 negara mengalami penurunan penarafan Fitch Ratings pada tahun ini termasuk United Kingdom (UK), Hong Kong, Chile dan Laos.Sementara ahli ekonomi Madeline Berma dari Universiti Kebangsaan Malaysia (UKM) berkata penilaian yang diberikan agensi-agensi penarafan kredit global adalah bersifat persepsi di mana kebanyakan negara tidak mempedulikan penilaian-penilaian yang diberikan.Beliau yang juga anggota pesuruhjaya Suruhanjaya Hak Asasi Manusia Malaysia (Suhakam) berkata, penurunan taraf oleh Fitch Ratings memberikan sedikit kegusaran mengambil kira Malaysia masih bergantung kepada pelabur asing untuk memulihkan ekonomi negara yang terjejas disebabkan Covid-19.Katanya, penurunan penarafan Malaysia kepada “BBB+” akan memberikan dua kesan terhadap ekonomi negara iaitu pandangan pelabur asing terhadap keupayaan melabur dalam negara dan nilai ringgit bakal terjejas.Beliau bagaimanapun berkata, penurunan itu sudah boleh diramal memandangkan banyak negara di seluruh dunia mengalami masalah ekonomi yang teruk akibat pandemik Covid-19.“Sebab, dah lama sangat (nilai penarafan) kita tak turun,” katanya kepada MalaysiaNow.


Jangan biarkan Covid-19 menguasai anda, ujar Trump

Presiden Amerika Syarikat Donald Trump semalam memberitahu rakyat Amerika  agar tidak membiarkan Covid-19 “menguasai anda” setelah tiba di Rumah Putih dari Pusat Perubatan Walter Reed, lokasi beliau menerima rawatan Covid-19, lapor agensi berita Anadolu.Menerusi video dari kediaman presiden yang disiarkan di Twitter, Trump berkata beliau “banyak belajar” mengenai Covid-19 semasa berada di hospital tentera di Bethesda, Maryland.“Satu perkara yang pasti: Jangan biarkan ia menguasai anda. Jangan takut kepadanya. Anda akan mengalahkannya,” kata Trump. “Kita mempunyai peralatan perubatan terbaik. Kita mempunyai ubat terbaik, semuanya dibangunkan baru-baru ini.”Trump, 74, pada Jumaat berkata  beliau dan wanita pertama Melania Trump disahkan positif Covid-19, beberapa jam selepas Hope Hicks, salah seorang pembantu terdekatnya yang sering bersama menyertai perjalanannya, disahkan positif  Covid-19.Beliau dibawa ke Pusat Perubatan Walter Reed pada petang Jumaat.Trump berkata sebagai pemimpin negara beliau harus melakukan pergerakan, sambil menambah: “Saya tahu adanya risiko.Juga bahaya, tetapi tidak mengapa. Dan sekarang saya lebih baik. Mungkin saya imun, saya tidak tahu.”Beliau juga memberitahu rakyat Amerika supaya sentiasa berjaga-jaga.


Aktivis Fahmi Reza ditahan polis

Aktivis dan pereka grafik, Mohd Fahmi Reza Mohd Zain ditahan polis dari Bukit Aman di kediamannya di Taman Seputeh, Kuala Lumpur, petang tadi.Ketua Polis Daerah Dang Wangi Mohamad Zainal Abdullah mengesahkan penahanan Fahmi kepada MalaysiaNow.Zainal berkata, setakat ini Fahmi ditahan di Ibu Pejabat Polis Daerah Dang Wangi tetapi siasatan dijalankan oleh pegawai dari Bukit Aman.Difahamkan, Fahmi ditahan kerana memuat naik satu grafik Permaisuri Agong, Tunku Azizah Aminah Maimunah Iskandariah di laman sosial miliknya.Grafik tersebut memapar wajah Tunku Azizah berserta kapsyen “This is Dengki Ke”, merujuk kepada komen Permaisuri Agong di laman instagram.Semalam Ahli Parlimen Pasir Mas Ahmad Fadhli Shaari membuat laporan polis di Ibu Pejabat Polis Pasir Mas di Kelantan berhubung posting Fahmi itu.Fadhli menggesa polis mengambil tindakan tegas terhadap pereka grafik tersebut.


AS tuduh penyanyi rap melobi secara haram bersama Jho Low

Pendakwa raya persekutuan Amerika Syarikat (AS) pada Khamis menuduh penyanyi rap yang juga pemenang Anugerah Grammy, Prakazrel "Pras" Michel dari kumpulan hip hop The Fugees selepas secara haram mengambil puluhan juta dolar untuk melobi kerajaan negara itu bagi pihak ahli perniagaan Low Taek Jho dan kerajaan China.
Tuduhan itu dibuat pada permulaan perbicaraan yang menurut pendakwa raya Nicole Lockhart akan mengaitkan Michel dengan pembiaya Jho Low, yang disyaki menggelapkan AS$4.5 bilion (RM19.90 bilion) daripada dana kekayaan negara 1MDB, dan kempen kerajaan China bertujuan membawa pulang penentangnya Guo Wengui.
Michel dibicarakan atas 11 pertuduhan jenayah termasuk pelbagai pertuduhan konspirasi untuk apa yang dikatakan pendakwa raya sebagai tiga skim lobi berasingan untuk mempengaruhi pentadbiran bekas presiden Barack Obama dan Donald Trump.
Michel bagaimanapun menafikan kesemua dakwaan tersebut.
"Ini adalah kes mengenai wang asing, pengaruh dan penyembunyian," kata Lockhart sewaktu kenyataan pembukaannya di Washington pada Khamis.
Lockhart memberitahu juri kes itu akan menyerlahkan “muslihat politik, rundingan sulit... talian sementara dan penipuan."
The Fugees memenangi dua Anugerah Grammy bagi album terlaris mereka pada 1996, "The Score".
Namun menjelang 2012, pendakwa raya berkata, Michel sangat memerlukan wang tunai, dan beliau menemui penyelesaian kepada masalahnya melalui Low, yang diketahui membayar selebriti Hollywood untuk berpesta dengannya.
Dalam skim pertama yang didakwa, pendakwa raya berkata Michel bersetuju untuk menyalurkan kira-kira AS$2 juta daripada Low ke dalam kempen pemilihan semula Obama pada 2012.
Disebabkan undang-undang pilihan raya persekutuan melarang orang asing daripada memberi sumbangan politik kepada kempen AS, pendakwa raya berkata Michel menyembunyikan sumber dana dengan menggunakan pihak ketiga.
Sebagai pertukaran untuk membantu Low, kerajaan berkata Michel mengaut AS$18 juta.
"Melalui skim ini, defendan menipu kempen Obama," kata Lockhart kepada juri.
Beberapa tahun kemudian, pendakwa raya berkata tumpuan kempen melobi Michel beralih, apabila Jabatan Kehakiman AS memperhebat siasatannya terhadap Low berhubung penyelewengan yang disyakinya melebihi AS$4.5 bilion daripada 1MDB.
Low "memerlukan jenis bantuan berbeza," kata Lockhart, sambil menambah bahawa beliau membayar Michel berjuta-juta dolar lebih untuk cuba "mendapatkan pengaruh di peringkat tertinggi kerajaan AS" yang akan membatalkan siasatan.
Michel dan Elliott Broidy, bekas pengerusi kewangan Jawatankuasa Kebangsaan Republikan, dan konspirator lain dituduh melancarkan kempen "saluran gelap" bagi meyakinkan pentadbiran Trump untuk menarik balik siasatannya terhadap Low.
Pendakwa raya berkata mereka juga cuba melobi pentadbiran Trump atas arahan China untuk mengembalikan ahli perniagaan China yang dalam buangan, Guo Wengui ke China.
Untuk kerjanya dalam dua kempen melobi ini bagi pihak Low dan China, pendakwa raya berkata Michel dibayar AS$70 juta.
Pendakwa raya juga berkata Michel gagal mendaftar sebagai ejen asing seperti yang dikehendaki oleh undang-undang.
Kemudian, selepas mengetahui beliau sedang disiasat atas tuduhan jenayah, pendakwa raya berkata Michel cuba menghalang siasatan dengan menghubungi saksi serta menghantar surat tuntutan kepada penderma daripada kempen 2012 yang mengancam mereka dengan tuntutan mahkamah jika mereka tidak membayar balik dana.
Guo sejak itu didakwa atas tuduhan penipuan AS yang tidak berkaitan.
Low kekal sebagai orang dalam buruan bagi kes Michel.
Beliau juga berdepan tuduhan jenayah AS secara berasingan kerana bersubahat untuk melakukan pengubahan wang haram berbilion-bilion daripada 1MDB.
Pada 2019, Jabatan Kehakiman memperoleh penyelesaian sivil yang berasingan daripada tindakan jenayah terhadap Low, dan beliau bersetuju untuk memulangkan aset bernilai kira-kira AS$1 bilion.
Broidy mengaku bersalah atas peranannya pada Oktober 2020, tetapi Trump memberinya pengampunan penuh sebelum kalah dalam pemilihan presiden.
Pasukan pembelaan Michel pada Khamis memilih untuk menangguhkan kenyataan pembukaan mereka sehingga selepas pendakwa selesai memfailkan kes mereka.
Peguamnya dijangka berhujah bahawa Michel tidak mengetahui yang dirinya bertindak sebagai ejen asing dan percaya beliau melakukan untuk kepentingan AS.
Kes itu dijangka menampilkan keterangan daripada saksi terkemuka yang mungkin termasuk pelakon Leonardo DiCaprio, serta bekas pegawai tertinggi ketika pentadbiran Trump.


Kerajaan masih teliti data benar penerima lengkap vaksin rentas negeri

Kerajaan masih meneliti data yang relevan sebelum membuat sebarang keputusan membenarkan perjalanan rentas negeri bagi mereka yang lengkap dua dos suntikan vaksin Covid-19.Menteri Kesihatan Dr Adham Baba berkata kementeriannya mengambil maklum cadangan Perdana Menteri Muhyiddin Yassin dan pihaknya masih meneliti penemuan-penemuan dari Pusat Pengendalian dan Pencegahan Penyakit AS (CDC) dan Pertubuhan Kesihatan Sedunia (WHO).“Kami akan mendapatkan data dari CDC dan WHO bagi memastikan cadangan perdana menteri tersebut dapat dilaksanakan,” katanya pada sidang media hari ini.Namun, beliau berkata bahawa majoriti mereka yang menerima vaksin pada fasa pertama adalah barisan hadapan yang kini sudah dibenarkan merentas sempadan negeri bagi tujuan kerja.1 April lalu, Muhyiddin memberikan cadangan tersebut namun menyerahkan sebarang keputusan kepada Majlis Keselamatan Nasional.Beliau turut berkata kerajaan telah memulakan rundingan dengan beberapa negara bagi membolehkan rakyat Malaysia yang telah divaksin melakukan perjalanan ke sana.


Kerajaan pertimbang kurangkan tempoh kuarantin Covid-19 kepada 10 hari

Kementerian Kesihatan (KKM) dan Majlis Keselamatan Negara (MKN) sedang meneliti semula tempoh kuarantin wajib bagi mengelakkan penularan wabak Covid-19 daripada 14 hari kepada 10 hari, kata sumber kepada MalaysiaNow.Sumber dari Putrajaya itu berkata, ini kerana berdasarkan kajian Pertubuhan Kesihatan Sedunia (WHO) tempoh tujuh hari sudah memadai untuk memantau jika seseorang itu mempunyai gejala Covid-19 atau tidak.“Sebelum sebarang pengumuman dibuat, kajian dengan terperinci perlu dilakukan terlebih dahulu. Biar KKM dan MKN buat kerja mereka untuk meneliti daripada semua aspek,” kata sumber dengan syarat tidak dinamakan.“Tengoklah dalam masa terdekat tempoh kuarantin yang baru ini akan diumumkan dengan mengambil kira kepada jumlah kes harian positif Covid-19 sama ada turun atau terus mencatatkan peningkatan.”Berdasarkan garis panduan dikeluarkan WHO, tempoh tujuh hari sudah mencukupi untuk mengenal pasti sama ada seseorang itu dijangkiti virus Covid-19.Sumber yang terlibat dengan pemantauan harian kes Covid-19 itu berkata, antara pendekatan yang sedang dipertimbangkan Putrajaya ialah mewajibkan sesiapa sahaja yang ingin ke Malaysia untuk melakukan ujian swab tiga hari sebelum perjalanan.“Kemudian bila tiba di Malaysia hanya perlu menjalani kuarantin kendiri untuk tujuh hari lagi,” katanya.Menurut Centers for Disease Control and Prevention (CDC), laman sesawang yang dikendalikan pihak berkuasa kesihatan Amerika Syarikat, kuarantin boleh berakhir selepas hari ke 10 tanpa ujian jika seseorang itu tidak menunjukkan sebarang gejala semasa pemantauan harian yang dilakukan ke atas dirinya.Menurut laman sesawang itu, ujian swab boleh dilakukan pada hari ketujuh dan ujian itu sah jika seseorang itu tidak menunjukkan sebarang gejala dan tidak boleh dilakukan kurang daripada tujuh hari.“Kemudian bila tiba di Malaysia hanya perlu menjalani kuarantin kendiri untuk tujuh hari lagi,” katanya.Negara jiran kita Singapura sudah mengurangkan tempoh kuarantin dari 14 hari ke tujuh hari bermula 22 Ogos lalu.Menteri Kesihatan Singapura Gan Kim Yong ketika mengumumkan perkara itu berkata, walaupun tempoh kuarantin dikurangkan, individu terbabit masih perlu mematuhi penjarakan sosial bagi melindungi diri sendiri dan orang lain.Bagaimanapun, republik itu hanya mengurangkan tempoh kuarantin untuk pengembara dari negara berisiko rendah seperti Malaysia, Macau, China, Vietnam, Taiwan dan Australia (kecuali Victoria).Namun, pada November lalu tempoh kurantin kendiri selama 14 hari dilaksanakan kembali kepada pengembara dari Malaysia berikutan lonjakan kes.Bulan lepas, United Kingdom mengumumkan mengurangkan tempoh kuarantin bermula pertengahan Disember ini bagi ketibaan antarabangsa sekiranya pelawat disahkan negatif Covid-19 pada hari kelima selepas ketibaan.Seperti Malaysia, tempoh kuarantin di United Kingdom kini adalah selama 14 hari.Peraturan baru itu diharapkan akan merangsang semula industri pelancongan United Kingdom yang terjejas teruk terutamanya bagi  sektor penerbangan disebabkan sekatan perjalanan sepanjang pandemik Covid-19.


Sorry.


Pesawat terhempas di Rusia, 28 penumpang dikhuatiri maut

Kesemua penumpang pesawat Rusia An-26 dikhuatiri terbunuh selepas pesawat itu terputus hubungan pada Selasa ketika dalam penerbangan dari bandar Petropavlovsk-Kamchatsky ke kampung Palana, di timur Rusia.Sputnik melaporkan bangkai pesawat dijumpai di tebing sepanjang perairan di Palana, usaha mencari dan menyelamat tergendala berikutan masalah cuaca.Sebaik kapal terbang terputus hubungan kira-kira sembilan kilometer sebelum tiba ke destinasi, perkhidmatan penyelamat Rusia segera menghantar dua helikopter dan sebuah pesawat khas untuk mengesan pesawat berkenaan.Agensi Pengangkutan Udara Persekutuan, Rosaviatsiya, berkata pesawat mengalami kesukaran ketika hendak mendarat berikutan kabus tebal, menimbulkan keraguan bahawa An-26 dapat mendarat dengan selamat.Menurut syarikat penerbangan itu, pesawat malang berkenaan membawa 28 penumpang termasuk termasuk seorang kanak-kanak, dan enam anak kapal. Tiga pegawai pentadbiran desa Palana dan ketuanya, Olga Makhireva, turut berada di dalam pesawat.Operasi mencari turut disertai Armada Pasifik Rusia dan pasukan penyelamat pihak berkuasa berkaitan. Selepas kira-kira dua jam pesawat dilaporkan terputus hubungan, perkhidmatan kecemasan mengumumkan lokasi nahas sudah dikesan.Menurut Rosaviatsiya, pesawat peronda maritim Il-38 Armada Pasifik mengesan serpihan bangkai pesawat An-26 pada 09.06 GMT dan pada 12.06 waktu Moscow, pasukan mencari mengesahkan lokasi kejadian kira-kira lima kilometer dari landasan.Pasukan penyelamat merumuskan kemungkinan besar, semua penumpang pesawat terbunuh.Bagaimanapun, belum ada mayat yang dijumpai dan juga kotak hitam. Operasi mencari akan disambung pada Rabu yang turut disertai anggota penyelam.


Permohonan rujuk persoalan undang-undang berhubung siasatan hakim didengar 23 Jun

Mahkamah Tinggi menetapkan 23 Jun ini untuk mendengar permohonan dua peguam dan seorang aktivis bagi merujuk dua persoalan undang-undang berhubung siasatan Suruhanjaya Pencegahan Rasuah Malaysia (SPRM) terhadap hakim Mahkamah Rayuan Mohd Nazlan Mohd Ghazali, ke Mahkamah Persekutuan.Hakim Noorin Badaruddin menetapkan tarikh itu semasa pengurusan kes hari ini yang dihadiri peguam A. Surendra Ananth dan Wong Ming Yen yang mewakili ketiga-tiga individu itu dan peguam kanan persekutuan Mazlifah Ayob, yang mewakili Ketua Pesuruhjaya SPRM Azam Baki, SPRM dan kerajaan Malaysia sebagai defendan.Persoalan undang-undang itu dinyatakan dalam permohonan dua peguam, Nur Ain Mustapa dan Sreekant Pillai serta aktivis Haris Fathillah Mohamed Ibrahim selaku plaintif berkaitan saman pemula mereka terhadap ketiga-tiga defendan bagi menuntut perisytiharan bahawa siasatan yang dijalankan oleh SPRM terhadap Nazlan adalah tidak berperlembagaan.Dua persoalan itu ialah sama ada badan penyiasatan jenayah termasuk SPRM hanya dibenarkan secara sah untuk menyiasat hakim Mahkamah Tinggi, Mahkamah Rayuan dan Mahkamah Persekutuan yang telah digantung tugas menurut Perkara 125 (5) Perlembagaan Persekutuan, dan sama ada pendakwa raya mempunyai kuasa untuk memulakan atau menjalankan sebarang prosiding bagi kesalahan terhadap hakim-hakim yang berkhidmat menurut Perkara 145 (3) Perlembagaan Persekutuan.Sementara itu Mazlifah ketika ditemui pemberita berkata pihaknya akan membantah permohonan berkenaan selain memaklumkan mahkamah turut mengarahkan pihaknya memfailkan afidavit jawapan pada atau sebelum 2 Jun.Surendra pula berkata mahkamah mengarahkan pihak-pihak memfailkan hujahan bertulis pada atau sebelum 22 Jun.Menerusi saman pemula yang difailkan pada 6 Mei lepas, ketiga-tiga plaintif menuntut deklarasi bahawa defendan kedua (SPRM) tidak berhak atau dihalang daripada menyiasat hakim Mahkamah Tinggi, Mahkamah Rayuan dan Mahkamah Persekutuan yang berkhidmat kecuali jika mereka digantung menurut Perkara 125 (5) Perlembagaan Persekutuan atau dipecat menurut Perkara 125 (3) Perlembagaan Persekutuan.Mereka juga memohon perisytiharan bahawa pendakwa raya tidak diberi kuasa untuk memulakan atau menjalankan sebarang prosiding bagi kesalahan terhadap hakim-hakim mahkamah yang berkhidmat selain memohon deklarasi siasatan terhadap Nazlan adalah tidak berperlembagaan.Sementara itu ketiga-tiga plaintif menerusi afidavit sokongan yang difailkan bersama saman pemula berkata media melaporkan bahawa SPRM telah memulakan siasatan terhadap Nazlan berkenaan dakwaan wang yang tidak dapat dijelaskan dalam akaun banknya dan siasatan ini kononnya dimulakan berikutan laporan yang dibuat kepada SPRM.Mereka mendakwa siasatan oleh SPRM terhadap hakim itu adalah satu pelanggaran oleh badan eksekutif terhadap kebebasan badan kehakiman dan prinsip pengasingan kuasa.Baru-baru ini, Nazlan, yang mendengar kes Najib Razak dan mensabitkan bekas perdana menteri itu dengan pertuduhan penyelewengan dana SRC International Sdn Bhd, telah membuat laporan polis berhubung artikel berita yang mendakwa beliau sedang disiasat mengenai isu wang yang tidak dapat dijelaskan dalam akaun banknya.Kenyataan yang dikeluarkan oleh Pejabat Ketua Pendaftar Mahkamah Persekutuan pada 21 April memaklumkan bahawa Nazlan menafikan dakwaan palsu, tidak berasas dan berniat jahat itu yang bertujuan menjejaskan kredibiliti beliau sebagai seorang hakim serta mengganggu pentadbiran keadilan jenayah dan badan kehakiman.


Perkhidmatan penting kian lumpuh di Sudan, kata Palang Merah

Jawatankuasa Palang Merah Antarabangsa (ICRC) pada Isnin memberi amaran bahawa perkhidmatan penting di Sudan kini hampir lumpuh akibat konflik yang berterusan.
"Dua bulan bergelumang konflik, permusuhan di kawasan bandar yang padat penduduk telah membawa kesan buruk ke atas infrastruktur awam, terutama di lokasi di Khartoum dan di Darfur dan kawasan sekitarnya.
“Beratus-ratus ribu orang awam di Khartoum sudah berminggu-minggu tanpa bekalan air bersih dan elektrik dan terpaksa berjalan jauh dan membahayakan nyawa untuk mendapatkan perkhidmatan penting," lapor Agensi Anadolu memetik kenyataan ICRC.
Harga barangan yang melambung tinggi serta kekurangan bahan api memburukkan lagi keadaan.
Ketua delegasi ICRC di Sudan, Jean-Christophe Sandoz, berkata tiada kakitangan teknikal di negara itu dapat mengakses infrastruktur awam dengan selamat untuk menjalankan kerja-kerja baik pulih yang diperlukan.
Keadaan itu mewujudkan kebimbangan wabak penyakit bawaan air bakal melanda semasa musim hujan.
“Sampah tidak dikutip di banyak kawasan kejiranan bandar selama berminggu-minggu dan mayat masih bergelimpangan di kawasan yang sukar diakses,” katanya sambil menambah penduduk tidak mempunyai pilihan selain menggunakan air minuman yang tidak selamat dari Sungai Nil atau sumber lain.
Selain itu, banyak kemudahan perubatan terpaksa ditutup dan di Khartoum sahaja ICRC menganggarkan bahawa hanya 20 peratus fasiliti masih berfungsi dan di banyak kawasan di Darfur, keadaan penyediaan penjagaan kesihatan adalah kritikal.
"Sistem penjagaan kesihatan kini berada dalam tekanan, bukan sahaja untuk merawat sejumlah besar yang cedera bahkan untuk menyedia perkhidmatan rutin kepada penduduk," katanya.
Sudan dilanda konflik akibat pertempuran antara tentera dan pasukan separa tentera Rapid Support Forces (RSF) sejak 15 April.
Hampir 1,000 orang awam terbunuh dan beribu-ribu cedera dalam keganasan itu, menurut pegawai perubatan tempatan.


Perbicaraan 1MDB tangguh kerana saksi cuti sakit

Mahkamah Tinggi hari ini menangguhkan perbicaraan kes 1Malaysia Development Berhad (1MDB) yang dihadapi Najib Razak kerana saksi ke-10 pihak pendakwaan, dilaporkan tidak sihat.Hakim Collin Lawrence Sequerah menangguhkan perbicaraan sidang pagi itu setelah dimaklumkan oleh Timbalan Pendakwa Raya Mohamad Mustafa P Kunyalam.“Saksi, bekas Ketua pegawai eksekutif (CEO) 1MDB, iaitu Mohd Hazem Abd Rahman demam dan cuti sakit. Beliau tidak dapat memberi keterangan hari ini,” kata Mohamad Mustafa.Hakim kemudian mengarahkan saksi untuk menjalani ujian swab dan menangguhkan perbicaraan pada pukul 1 tengah hari.Mohamad Mustafa kemudian memberitahu mahkamah bahawa saksi seterusnya yang akan memberi keterangan ialah bekas Timbalan Ketua Setiausaha (Kabinet) Mazidah Abdul Majid.Najib, 67, menghadapi empat pertuduhan menggunakan kedudukannya untuk memperoleh suapan berjumlah RM2.3 bilion daripada dana 1MDB dan 21 pertuduhan pengubahan wang haram melibatkan jumlah yang sama.


Individu positif Covid-19 akan dibenar mengundi, kata KP kesihatan

Individu yang positif Covid-19 namun tidak kritikal, akan dibenarkan mengundi pada Pilihan Raya Umum Ke-15 (PRU15).
Ketua Pengarah Kesihatan Dr Noor Hisham Abdullah berkata bagaimanapun individu tersebut perlu mematuhi prosedur operasi standard (SOP) ketat yang akan diumumkan oleh Suruhanjaya Pilihan Raya (SPR) kelak.
Menurut beliau pihaknya telah bermesyuarat dengan SPR bagi mengesyorkan beberapa cadangan untuk dimasukkan sebagai SOP bagi memastikan pilihan raya berjalan lancar dan selamat.
"Akan ada saluran khas untuk mereka (yang positif Covid-19) nanti, tidak akan bercampur dengan orang lain.
"Pemakaian pelitup muka dan pelindung muka juga penting selain sanitasi. Pemakaian pakaian perlindungan peribadi (PPE) lengkap kami tak cadangkan dalam SOP," katanya ketika ditemui pada Sambutan Hari Penglihatan Sedunia 2022 Peringkat Kebangsaan di Taman Tamadun Islam (TTI) Kuala Terengganu hari ini.
Dalam perkembangan lain, Dr Noor Hisham berkata Kementerian Kesihatan Malaysia (KKM) juga telah melakukan persiapan menghadapi banjir termasuk menyediakan petugas di lokasi pusat pemindahan sementara (PPS) dan mengenal pasti lokasi yang mempunyai pesakit berisiko.
Katanya petugas akan memastikan aspek kebersihan di PPS terjaga dan melakukan saringan bagi mengelak risiko jangkitan pelbagai penyakit yang berbahaya.
"Untuk pesakit dengan kes berisiko seperti buah pinggang yang memerlukan rawatan hemodialisis pula, KKM dah kenal pasti awal kedudukan mereka supaya rawatan tak putus (terhenti) ketika banjir.
"Kami ada data mereka dan kami ada juga data tempat mana yang perlu kami tingkatkan perkhidmatan jika berlaku banjir," katanya.
Menurutnya lagi, sebanyak 552 daripada 2,891 Klinik Kesihatan di seluruh negara dikenal pasti berisiko dilanda banjir, namun langkah alternatif telah diambil bagi menghadapi masalah terbabit.


Thaksin masih perlu jalani hukuman penjara jika pulang ke tanah air, kata TPM Thailand

Bekas perdana menteri Thailand Thaksin Shinawatra, masih perlu menjalani hukuman penjara jika pulang ke tanah air, tegas Timbalan Perdana Menteri yang juga Menteri Kehakiman Wissanu Krea-ngam.
Beliau berkata Thaksin berkemungkinan akan menghadapi tiga senario undang-undang yang berbeza, termasuk menjalani hukuman di mana mahkamah mendapati beliau bersalah, menunggu keputusan kes yang masih berjalan, dan keputusan mahkamah mendapati beliau tidak bersalah.
Wissanu menafikan Thaksin akan diletakkan di bawah tahanan rumah.
Thaksin perlu berada dalam tahanan sebelum memohon ikat jamin semasa proses rayuan, seperti banduan lain, katanya sebagai menjawab mengenai kemungkinan Thaksin akan pulang ke tanah air pada Julai.
"Banduan mesti dihantar ke pusat tahanan dan tahanan rumah bukanlah alternatif yang dibenarkan," katanya hari ini.
Ketika ditanya kemungkinan Thaksin memohon pengampunan diraja, Wissanu berkata banduan mesti menjalani sekurang-kurangnya lapan tahun atau satu pertiga daripada tempoh penjara mereka.
Hari ini, dalam ciapan di Twitter melalui @ThaksinLive, Thaksin berkata: “Saya memohon kebenaran sekali lagi. Saya telah memutuskan untuk pulang ke rumah untuk menjaga cucu saya pada Julai, sebelum hari lahir saya.
“Sudah 17 tahun saya berpisah dengan keluarga. Saya sudah tua,” menurut ciapnya.
‘Keinginannya’ untuk pulang disuarakan beberapa hari sebelum Pilihan Raya Umum Thailand pada Ahad di mana partinya Pheu Thai Party dijangka menang.
Anak perempuan bongsunya Paetongtarn Shinawatra adalah seorang daripada tiga calon perdana menteri.
Dalam ciapan berasingan, beliau berkata kepulangannya tidak akan membebankan Parti Pheu Thai.
“Saya akan menjalani proses undang-undang, ketika itu negara ini dipimpin oleh kerajaan sementara Prayuth.
"Ia adalah keputusan saya sendiri kerana cinta dan ikatan kekeluargaan dan tanah air saya," katanya.
Thaksin, yang berkhidmat sebagai perdana menteri dari 2001 hingga 2006, telah hidup dalam buangan sejak 2008, menghabiskan sebahagian besar masanya di Dubai, selepas kerajaannya digulingkan oleh rampasan kuasa tentera yang diketuai oleh Jeneral Sonthi Boonyaratglin.
Beliau meninggalkan Thailand pada Ogos 2008 untuk mengelak daripada berdepan hukuman penjara.
Mahkamah Agung menjatuhkan hukuman penjara dua tahun tanpa kehadirannya kerana salahguna kuasa.
Thaksin menyatakan hasrat untuk kembali ke Thailand bagi menjaga cucunya pada 1 Mei, selepas Paetongtarn, 36, melahirkan anak keduanya.
Pakar berkata kenyataan Thaksin untuk pulang ke tanah air dilihat sebagai langkah politik bertujuan meraih sokongan kepada parti Pheu Thai.
Ketika diminta mengulas mengenai tweet terbaharu Thaksin untuk kembali ke Thailand, Prayuth berkata "terpulang kepadanya dan sistem keadilan".


Khairy ingatkan penerima Sinovac ambil dos penggalak sebelum 1 Mac

Menteri Kesihatan Khairy Jamaluddin hari ini mengingatkan supaya warga emas dan penerima vaksin Sinovac akan mengambil dos penggalak sebelum 1 Mac depan.Dalam sebuah ciapan Twitter, Khairy turut berkata status vaksinasi warga emas yang tidak menerima dos penggalak akan menjadi tidak lengkap dalam aplikasi MySejahtera.“Sama juga kepada semua penerima Sinovac tidak kira umur. ‘Top up’ perlindungan anda untuk selamat daripada Omicron,” katanya.Semalam Khairy berkata sekitar 3.5 juta individu yang menerima vaksin Sinovac belum mendapatkan dos penggalak selain kira-kira 32% daripada kalangan warga emas.Khairy berkata, wujud kebimbangan dalam kalangan penerima vaksin Sinovac untuk menerima dos penggalak dari Pfizer dan Astrazeneca.Disebabkan itu kementerian kesihatan (KKM) mengambil keputusan untuk membenarkan mereka mendapatkan vaksin Sinovac bagi dos penggalak melalui janji temu.Pada Disember, Khairy berkata warga emas berusia 60 tahun ke atas dan mereka yang menerima vaksin Sinovac perlu mendapatkan dos penggalak bagi mengekalkan status lengkap sijil vaksinasi mereka.Beliau berkata ia adalah selari dengan cadangan dari Pertubuhan Kesihatan Sedunia (WHO) melalui Strategic Advisory Group of Experts on Immunisation (SAGE).“Semua penerima dos lengkap vaksin Sinovac atau individu berumur 60 tahun dan ke atas (tanpa mengira jenis vaksin siri primer) – perlu mendapatkan suntikan dos penggalak selewat-lewatnya pada bulan Februari 2022,” katanya.Kerajaan memulakan pemeberian dos penggalak kepada mereka yang menerima vaksin lengkap pada 13 Oktober tahun lalu.Setakat semalam, lebih 53% dewasa atau 12,473,139 individu menerima dos penggalak mereka.


Malaysia-Rusia kerjasama berhubung vaksin Covid-19

Kementerian Sains, Teknologi dan Inovasi (Mosti) melalui Institut Bioteknologi Kebangsaan (NIBM), menandatangani surat hasrat (LoI) dengan Kedutaan Rusia untuk mendapatkan maklumat lanjut berkenaan vaksin Covid-19.Timbalan Menteri Sains, Teknologi dan Inovasi Ahmad Amzad Hashim berkata, Dana Pelaburan Langsung Rusia (RDIF) memperoleh hak eksklusif sebagai pembekal vaksin Sputnik V, ke seluruh dunia.“Sputnik V merupakan vaksin yang dibangunkan oleh ‘Gamaleya National Research Centre of Epidemiology and Microbiology’ iaitu agensi yang sama membangunkan vaksin ‘Middle East Respiratory Syndrome (MERS)’.“Ujian klinikal fasa 3 Sputnik V dijangka melibatkan peserta seluruh dunia. Perbincangan lanjut akan diadakan dengan Kedutaan Rusia berkenaan vaksin itu dalam masa terdekat,” katanya pada sesi soal jawab persidangan Dewan Negara di Kuala Lumpur hari ini.Beliau berkata demikian semasa menjawab soalan yang dikemukakan Razali Idris yang mahukan penjelaskan tentang pencapaian terkini pasukan khas di bawah Mosti, bagi meneroka peluang dengan negara lain untuk menghasilkan vaksin Covid-19.NIBM, katanya juga menandatangani LoI dengan Kedutaan Cuba di Malaysia, bagi kerjasama dengan ‘Finlay Vaccine Institute (BioCubaFarma)’ dan ‘Centre of Genetic Engineering and Biotechnology (CIGB)’, Cuba untuk mendapat akses kepada vaksin Covid-19 yang sedang dibangunkan.Selain itu, Mosti juga mengambil inisiatif untuk terlibat dalam pertubuhan Coalition for Epidemic Preparedness Innovations (CEPI) bagi membolehkan negara mendapat akses kepada pembangunan vaksin, pemindahan teknologi dan kepakaran baru, kepada penyelidik tempatan.Ahmad Amzad berkata antara faedah yang diperoleh Malaysia dengan menyertai platform CEPI adalah mendapat keutamaan untuk menyertai ujian praklinikal dan ujian klinikal vaksin baharu, terutamanya apabila berlaku sesuatu wabak.Selain itu, Malaysia juga akan mempunyai akses kepada data-data penyelidikan dan pembangunan berkaitan penghasilan vaksin yang dibiayai oleh CEPI, termasuk penyelidikan vaksin kumpulan penyelidik Universiti Oxford.


Mengejek tak membantu perbaiki kelemahan bahasa Inggeris guru, kata pendidik

Pendidik mempertahankan guru sains yang baru-baru ini dikritik di media sosial kerana tidak menyebut perkataan bahasa Inggeris dengan tepat dalam program di TV pendidikan, mengatakan mengejek tidak membantu meningkatkan tahap penguasaan bahasa Inggeris di negara ini.Guru tersebut, Rafidah Rahmat dijadikan bahan jenaka kerana penyampaiannya di DidikTV di mana dia bercakap dengan intonasi yang lemah selain tidak menyebut dengan tepat beberapa perkataan.Klip video selama 88 saat penyampaiannya itu tular di media sosial dengan ramai yang mengkritik dan menjadikannya bahan jenaka.Seorang guru bahasa Inggeris di sekolah awam Noor Azman Zainol berkata, Rafidah tidak bernasib baik hanya kerana bercakap di hadapan kamera.“Jika bahasa Inggerisnya tidak berapa baik, siapa yang memilih dia? Apakah dia langsung tidak diberikan latihan?” soalnya.“Orang-orang ini yang seharusnya dipertanggungjawabkan dengan kualiti keseluruhan program TV tersebut,” katanya.Noor Azman yang juga pembantu pentadbir kanan di SMK Seri Badong berkata, standard bahasa Inggeris Malaysia menjadi semakin buruk sejak beberapa tahun kebelakangan ini.Dia bagaimanapun berkata, mengejek kemampuan bahasa Inggeris Rafidah secara terbuka akan melemahkan semangatnya dan yang lain terutamanya murid untuk menggunakan bahasa tersebut kerana takut melakukan kesalahan dan akan ditertawakan.Prof Madya Surinderpal Kaur Chanan Singh dari Universiti Malaya (UM) bersetuju dengan perkara itu.Katanya, kesilapan sebutan seharusnya dibetulkan secara konstruktif dan bukannya mengejek orang yang melakukan kesalahan itu.“Sebelum membetulkan seseorang, kita harus bertanya pada diri kita: adakah kita melakukannya untuk menolong orang itu atau menjadikan mereka bahan ejekan?“Kalau untuk mengejek mereka, lebih baik kita diam sahaja. Kalau mahu menolong, lakukannya secara tertutup. Mengejek orang adalah tidak produktif dan tidak mencapai apa-apa selain mengaibkan mereka,” katanya kepada MalaysiaNow.Surinderpal yang mengetuai fakulti bahasa dan linguistik UM menambah, adalah penting untuk membezakan tatabahasa yang tidak baik dengan pelat rakyat Malaysia.“Cara rakyat Malaysia menyebut perkataan bahasa Inggeris tidak semestinya tidak baik,” katanya.“Ia merupakan kepelbagaian bahasa Inggeris di seluruh dunia. Ia sebenarnya mempunyai nilai dan sebahagian daripada budaya dan identiti kita.”Surinderpal yang mengetuai fakulti bahasa dan linguistik UM menambah, adalah penting untuk membezakan tatabahasa yang tidak baik dengan pelat rakyat Malaysia.Dalam kes Rafidah, katanya isunya adalah kesalahan menggunakan penekanan dan intonasi apabila bercakap kepada umum.Dia mencadangkan, latihan diberikan untuk bercakap secara biasa kepada umum dengan mengambil kira intonasi dan sebutan.Menyebut perkataan dengan pelat rakyat Malaysia bukanlah satu masalah asalkan mesej berjaya disampaikan, tambahnya.“Memahami mesej lebih bermakna kepada saya daripada menjadi rigid dengan tatabahasa atau sebutan yang betul. Kita seharusnya membantu orang meningkatkan kemahiran dan keyakinan bercakap dalam bahasa Inggeris.”Noor Azman turut bersetuju, kuncinya adalah menolong.Katanya, seseorang yang tidak menguasai bahasa Inggeris dengan baik seharusnya dibantu secara positif berbanding melakukannya secara negatif.Untuk fasih dan tepat dalam bahasa akan dibantu dengan latihan, katanya.“Lebih banyak kesalahan dilakukan anda dengan mencuba, lebih banyak yang anda akan pelajari.”Bagi yang masih belum mampu berbahasa Inggeris dengan baik, Surinderpal berkata mereka tidak seharusnya negatif.“Jika sebutan anda dibetulkan, terimanya sebagai maklumbalas konstruktif, perbaiki diri anda dan terus maju.“Perbanyakan bercakap, membaca dan menulis dalam bahasa Inggeris secara kerap. Paksa diri anda untuk membaca akhbar berbahasa Inggeris, dengar bagaimana penyampai berita bercakap dalam bahasa Inggeris dengan baik. Kalau kita jarang melakukannya, ia tidak akan membantu.”


PAS ulangi tiada kerjasama dengan PH pada PRU15

Presiden PAS Abdul Hadi Awang berkata parti itu tidak akan sesekali bekerjasama dengan idea “khemah besar” Pakatan Harapan (PH) bagi menghadapi Pilihan Raya Umum ke-15 (PRU15), mengatakan PAS akan kekal dalam gabungan Perikatan Nasional (PN) yang merupakan sebahagian kerajaan ketika ini.Menurut ahli Parlimen Marang itu, hubungan kerjasama antara mereka dengan gabungan pembangkang itu sudah lama berakhir dan tidak akan berulang kembali.“Kenyataan setiausaha agung (tiada sebarang kerjasama) sudah cukup. Kita masih kerjasama dengan PN… kerjasama dengan PN, kerjasama dengan kerajaan.“Tak ada (kerjasama dengan PH)… tak berlaku,” katanya kepada media di Marang, Terengganu hari ini.Pada 18 April lalu, PAS dalam satu kenyataan, memaklumkan parti itu menolak sebarang cadangan untuk bekerjasama dengan PH pada PRU15 akan datang.Dalam kenyataan tersebut, Setiausaha Agung PAS Takiyuddin Hassan turut menggesa supaya gabungan politik kerajaan diperkuatkan, menegaskan tiada kerjasama dengan parti pembangkang “khususnya PH”.Dalam pada itu, pemimpin PH termasuk Presiden Amanah Mohamad Sabu dan Setiausaha Agung DAP Anthony Loke menegaskan pendekatan “khemah besar” pembangkang itu tidak akan memasukkan PN.Walaupun pemimpin utama PH menegaskan pendirian menolak cadangan bekerjasama dengan PN, namun Naib Presiden PH Salahuddin Ayub dilihat lebih terbuka dan mahu kerjasama diperluaskan dan menggesa pembangkang memaafkan dan melupakan “perkara lalu” yang berlaku antara mereka.“Kalau kita berjaya satukan pembangkang dengan satu persefahaman, ini akan menyebabkan kita akan mampu menang pada PRU15 nanti.“Kita boleh berbincang sekarang, untuk bertemu kita buka pintu kita seluas-luasnya dan keputusan tidak perlu dibuat ketika ini.”Ketika menjadi pembangkang selepas kemenangan PH pada PRU 2018, PAS memeterai Muafakat Nasional dengan Umno.Namun parti Islam itu kemudiannya bertindak menyertai PN yang diketuai Bersatu selepas gabungan dipimpin Muhyiddin Yassin itu menjadi kerajaan.Hadi turut berkata PAS pernah bekerjasama selama 20 tahun dengan parti-parti dalam PH, dan tempoh itu sudah memadai.“Biasanya kerjasama politik (yang berakhir) tidak akan berulang,” katanya.


DAP, PKR derma RM80,000 kepada Malaysiakini

Parti Pakatan Harapan (PH) DAP dan PKR menyumbangkan sejumlah RM80,000 kepada portal Malaysiakini yang didenda RM500,000 oleh Mahkamah Persekutuan hari ini selepas didapati bersalah kerana menghina mahkamah.Terdahulu, Setiausaha Agung DAP Lim Guan Eng mengumumkan bahawa DAP menderma RM10,000 kepada Malaysiakini.Ahli Parlimen Kulai Teo Nie Ching kemudiannya berkata, sebagai tambahan sebanyak 50 wakil rakyat DAP berjanji untuk menyumbang RM1,000 setiap seorang kepada Malaysiakini, menjadikan jumlah sumbangan keseluruhan derma daripada parti itu sebanyak RM60,000.“Kami bersolidariti bersama rakan-rakan media di Malaysiakini. Malaysiakini memainkan peranan penting sebagai tiang keempat demokrasi,” katanya dalam satu kenyataan hari ini.Sementara Bendahari PKR Lee Chean Chung mengumumkan partinya akan menyumbang RM20,000 dalam tabung pembayaran denda Malaysiakini.Mahkamah Persekutuan hari ini memutuskan bahawa portal berita Malaysiakini bertanggungjawab kerana menghina mahkamah menerusi komen pembacanya bagaimanapun Ketua Pengarangnya, Steven Gan tidak didapati bersalah atas tuduhan sama.Panel tujuh hakim yang dipengerusikan Presiden Mahkamah Rayuan Rohana Yusuf membuat keputusan itu pagi ini.Mahkamah mendenda portal itu sebanyak RM500,000 dan perlu dibayar dalam masa tiga hari mulai 22 Februari.


Dr Mahathir, Muhyiddin disaman batal projek rel berkelajuan tinggi

Seorang individu memfailkan saman terhadap dua bekas perdana menteri, Dr Mahathir Mohamad dan Muhyiddin Yassin atas dakwaan menyalahgunakan jawatan awam dan cuai berhubung penamatan Projek Kereta Api Berkelajuan Tinggi Kuala Lumpur-Singapura (HSR).
Mohd Hatta Sanuri, 47, yang memfailkan saman itu menerusi Tetuan Mohaji, Hazury & Ismail pada 30 Dis tahun lepas, turut menamakan bekas menteri di Jabatan Perdana Menteri (Ekonomi) Mustapa Mohamed, bekas menteri pengangkutan Dr Wee Ka Siong dan kerajaan selaku defendan pertama hingga kelima.
Tindakan saman itu difailkan Mohd Hatta mewakili dirinya dan lebih 32 juta rakyat Malaysia yang terkesan dan kecewa dengan pembaziran yang telah dilakukan oleh kesemua defendan.
Dalam pernyataan tuntutan, Mohd Hatta selaku plaintif mendakwa Dr Mahathir, yang ketika itu Perdana Menteri ketujuh melakukan kecuaian dan menyalah guna jawatan awam apabila mengambil keputusan menangguhkan projek HSR, menyebabkan kerajaan dan seluruh rakyat Malaysia perlu membayar pampasan kepada Kerajaan Singapura hampir RM46 juta.
Plaintif juga mendakwa Muhyiddin, yang ketika itu perdana menteri kelapan turut cuai dan menyalah guna jawatan awam apabila menamatkan projek berkenaan sehingga kerajaan dan semua rakyat Malaysia termasuk plaintif selaku pembayar cukai perlu mengeluarkan wang RM320,270,519.24 sebagai pampasan pembatalan perjanjian dua hala antara Malaysia dan Singapura yang dipersetujui.
Dakwa plaintif, Mustapa, yang bertanggungjawab dalam menguruskan projek itu telah melakukan kecuaian ketika menangguhkan projek tersebut sehingga menyebabkan wang negara perlu dikeluarkan sebanyak RM46 juta.
Selain itu, Mohd Hatta mendakwa Wee juga cuai semasa menguruskan projek tersebut yang merupakan pengangkutan awam bagi rakyat Malaysia sehingga mendatangkan kesusahan dan kerugian berjumlah RM46 juta dan RM320,270,519.24 kepada rakyat Malaysia sekali gus menafikan hak rakyat untuk menikmati sistem pengangkutan kelas pertama di peringkat antarabangsa yang pantas, selamat dan murah.
Oleh itu, plaintif antara lain menuntut deklarasi bahawa pembatalan projek yang diumumkan oleh Muhyiddin adalah batal dan tidak sah selain memohon deklarasi kesemua defendan membayar ganti rugi dan pampasan sebanyak RM1 juta kepada setiap rakyat Malaysia termasuk plaintif kerana telah secara salah dan cuai membatalkan projek HSR.
Pada 1 Januari 2021, Malaysia dan Singapura mengumumkan penamatan projek HSR sejauh 350 kilometer kerana kedua-dua negara gagal mencapai persetujuan mengenai perubahan yang dicadangkan oleh Malaysia sebelum perjanjian projek itu luput pada 31 Disember 2020.
Sehubungan itu, Malaysia telah membayar S$102.8 juta (RM320.27 juta) kepada Singapura untuk kos yang ditanggung bagi pembangunan projek HSR dan berkaitan dengan pelanjutan penggantungannya.
Projek tersebut dijangka menyediakan tiga servis utama iaitu perjalanan secara langsung antara Malaysia dan Singapura dalam tempoh 90 minit, servis domestik di Malaysia dan perkhidmatan shuttle dari Iskandar Puteri (Johor) sehingga Singapura.
Pengurusan kes saman itu ditetapkan pada 2 Februari ini di depan Penolong Kanan Pendaftar Mahkamah Tinggi Nur Shasha Hidayah Nor Azahar.


Kes harian turun ke paras 1,500 jangkitan, 2 lagi terkorban

1,544 kes baru Covid-19 direkodkan hari ini menjadikan jumlah keseluruhan sebanyak 4,492,864 kes.Sebanyak 2,905 pesakit turut dilaporkan sembuh, menjadikan jumlah keseluruhan kes sembuh sebanyak 4,432,071.Ketika ini, 25,148 kes aktif direkodkan, dengan 24,009 atau 95.5% daripadanya sedang menjalani kuarantin kendiri.Dalam pada itu, 22 (0.1%) kes kini berada di pusat kuarantin sementara 1,078 (4.3%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 39 kes dan 25 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 60.7% dengan kes Covid-19 merangkumi 7.1%.Dua lagi korban dilaporkan menjadikan kes keseluruhan kematian adalah sebanyak 35,645 orang.


Kerajaan guna RM5 bilion dana KWAN, elak defisit negara meningkat, kata menteri

Kementerian kewangan hari ini menjelaskan dana Kumpulan Wang Amanah Negara (KWAN) boleh digunakan selepas 10 tahun daripada tarikh penubuhannya bagi membiayai program pembangunan negara termasuk pembelian vaksin.Menteri Kewangan Tengku Zafrul Tengku Aziz berkata, setakat 31 Disember 2020, KWAN memiliki dana sebanyak RM19.5 bilion merangkumi RM10.4 bilion sumbangan Petronas dan pulangan terkumpul sebanyak RM9.1 bilion.Menurutnya, ketika ini kerajaan hanya menggunakan sebanyak RM5 bilion daripada jumlah dana KWAN yang terkumpul, di samping itu turut menjelaskan ruang fiskal kerajaan adalah terhad.Zafrul turut berkata sekiranya kerajaan tidak menggunakan dana KWAN, kadar defisit negara mungkin meningkat kepada 6.2%.“Selepas 2008, KWAN boleh digunakan bagi membiayai projek pembangunan dalam jadual pertama Akta Kumpulan Wang Pembangunan 1988 dan pinjaman mudah kepada kerajaan persekutuan.“Jadi pada tahun 1988 selaras dengan peranggan A (a) seksyen 6 sebenarnya ia pernah digunakan sebelum ini iaitu sebanyak RM42 juta untuk projek Paya Indah Wetland,” katanya pada sidang media hari ini.Bagaimanapun, pihaknya tidak dapat memastikan sama ada projek tersebut adalah projek kecemasan atau tidak ketika kerajaan Barisan Nasional (BN) menggunakan dana tersebut bagi membiayainya.“Pindaan undang-undang ke atas KWAN pindaan 1988 melalui Ordinan Darurat membolehkan dana KWAN digunakan untuk memperoleh vaksin dan apa-apa perbelanjaan yang dilakukan berhubung vaksin,” katanya.Pada 21 April lepas, kerajaan meluluskan undang-undang untuk menggunakan dana KWAN bagi mendapatkan vaksin dan menggunakannya untuk Program Imunisasi Covid-19 Kebangsaan.Sidang media hari ini turut menjelaskan pendirian kerajaan berhubung dana itu selain menjawab persoalan sama ada dana tersebut pernah digunakan atau tidak.Ketua penerangan Bersatu, Wan Saiful Wan Jan baru-baru ini turut menjelaskan bahawa kerajaan pernah menggunakan dana tersebut dan menggesa menteri kewangan mendedahkannya.


Cacar monyet kekal dalam senarai kecemasan kesihatan awam antarabangsa, kata WHO

Pertubuhan Kesihatan Sedunia (WHO) pada Rabu mengumumkan bahawa wabak penyakit cacar monyet  (monkeypox) kekal dalam senarai Kecemasan Kesihatan Awam bagi Kebimbangan Antarabangsa (PHEIC), lapor Xinhua.
Julai tahun lepas WHO secara rasmi mengisytiharkan bahawa wabak itu di luar kawasan endemik tradisional di Afrika telah bertukar menjadi PHEIC iaitu tahap amaran tertinggi yang dikeluarkan oleh pihak berkuasa kesihatan global.
Dalam satu kenyataan WHO menyatakan pakarnya mengakui terdapat kemajuan dalam tindak balas global terhadap wabak itu dan penurunan jumlah kes dalam beberapa bulan kebelakangan ini.
Bagaimanapun, beberapa negara terus menyaksikan peningkatan kes manakala di wilayah lain berkemungkinan kes tidak dilaporkan.
Oleh itu, jawatankuasa pakar dan Setiausaha Agung WHO Tedros Adhanom Ghebreyesus mengekalkan bahawa cacar monyet sebagai kecemasan kesihatan awam antarabangsa.
Statistik terkini WHO menunjukkan bahawa risiko cacar monyet di peringkat global dinilai sebagai sederhana manakala status di rantau Asia Tenggara daripada sederhana kepada rendah serta di Wilayah Pasifik Barat statusnya kekal rendah.
Sementara itu, pelan tindak balas wabak cacar monyet yang dilancarkan pada Julai 2022 untuk membantu menyelaras tindakan kesihatan awam akan berakhir pada Jun 2023.


Kebajikan menyeluruh untuk semua rakyat

Banyak pertubuhan-pertubuhan bukan kerajaan (NGO) diwujudkan sejak 20 tahun lalu.Terdapat pelbagai tujuan ia ditubuhkan dengan sebilangan besarnya adalah untuk kebajikan.NGO bagi kebajikan ini pula mempunyai tujuan yang pelbagai, dengan setiap satu seringkali membuat pengkhususan dalam sesuatu bidang.Jadi sistem masyarakat negara ini seperti mana sebahagian besar dunia hari ini mempunyai tiga sektor iaitu kerajaan, swasta dan sivil.Kerajaan mempunyai tanggungjawab untuk keseluruhan negara dan rakyat.Ia memperoleh dana dari cukai terhadap rakyatnya secara langsung seperti cukai pendapatan atau tidak langsung, iaitu melalui sektor swasta.Sementara sektor swasta hanya mempunyai tanggungjawab pada pemiliknya atau pemegang saham mereka dengan mengaut keuntungan daripada pelanggan dan pengguna produk atau perkhidmatannya.NGO kebajikan terletak dalam sektor sivil yang bertanggungjawab untuk membantu bahagian-bahagian masyarakat yang kesusahan menurut bidang-bidang pilihan mereka.NGO ini tidak bergerak untuk keuntungan tetapi petugas-petugasnya memperolehi imbuhan yang jumlahnya mereka sendiri tetapkan.Badan-badan ini dibiayai dari dana diperolehi dari peruntukan kerajaan atau derma sektor swasta dan orang ramai.Sistem masyarakat ini diharapkan dapat berjalan baik.Maknanya kerajaan tidak perlu bertanggungjawab sepenuhnya terhadap rakyatnya.Kerajaan hanya perlu menjaga kebajikan pada tahap-tahap tertentu menurut pertimbangan mereka.Apa yang selebihnya ialah tanggungjawab NGO kebajikan.Biarlah rakyat sendiri yang mengatur kebajikan.Orang ramai yang memperoleh manfaat daripada sistem ini wajar memberikan sumbangan untuk kebajikan, sama ada secara langsung atau melalui NGO kebajikan.Sementara syarikat-syarikat pula bolehlah memberi sumbangan pada NGO kebajikan ini melalui konsep CSR atau tanggungjawab sosial korporat.Dana untuk CSR ini boleh dikecualikan daripada cukai.Sivil ini boleh diterjemahkan sebagai awam atau publik.Tetapi jika menggunakan istilah awam dan publik, ia boleh mengelirukan dengan apa yang dipanggil sebagai kerajaan.Ini kerana kerajaan juga dirujuk sebagai awam.Walaupun kedua-dua sektor ini adalah awam, maknanya ia digerakkan daripada dana orang ramai tetapi kedua-dua sektor ini tentunya berbeza.Kerajaan mempunyai kuasa sedangkan badan sivil tertakluk pada undang-undang yang ditentukan oleh kerajaan.Dalam tahun-tahun 1980-an, timbul istilah NGO dan konsep masyarakat sivil atau “civil society”.Di Malaysia, ia disebut juga sebagai masyarakat madani.Tetapi secara terperinci masyarakat sivil dan masyarakat madani adalah berbeza.NGO sudah lama ada, dari zaman kolonial British.Semua persatuan adalah NGO.Cuma istilah NGO tidak digunakan.Ini kerana konsep NGO yang ada sekarang belum dicipta.Dari sejak selepas Perang Dunia Kedua, ada dua fahaman politik utama dunia.Satu berpegang pada fahaman bahawa kerajaan hendaklah meminimumkan peranannya dalam masyarakat.Ini adalah supaya rakyat mempunyai kebebasan seluas mungkin untuk menjalankan hidup mereka.Kebebasan ini perlu supaya rakyat boleh berusaha dengan berniaga secara bebas.Dengan cara ini masyarakat akan menjadi makmur melalui keusahawanan bebas atau “free enterprise”.Maknanya juga kerajaan tidak perlu bertanggungjawab terhadap keperluan dan kebajikan rakyat.Rakyat perlu berusaha sendiri.Kerajaan yang berperanan minimum akan mengenakan cukai serendah mungkin.Ini bagi membolehkan rakyat mempunyai lebih banyak wang untuk dijadikan modal.Kerana itu juga kerajaan tidak mempunyak banyak dana untuk dijadikan peruntukan bagi kebajikan.Fahaman yang satu lagi pula menetapkan kerajaan bertanggungjawab sepenuhnya terhadap rakyatnya, dari lahir sampai mati.Maka dalam fahaman ini, semua keperluan dan kebajikan rakyat wajib dipenuhi oleh kerajaan.Untuk mendapatkan dana supaya dapat diperuntukkan bagi kebajikan rakyat, kerajaan perlu mengenakan cukai tinggi terhadap rakyatnya.Ada negara pula yang turut melibatkan diri dalam perusahaan hinggakan tiada langsung sektor swasta.Apabila tiada sektor swasta dan kerajaan juga memenuhi keperluan kebajikan sepenuhnya, maka tidaklah muncul sektor sivil.Fahaman pertama itu ialah aliran kanan dan fahaman kedua itu ialah aliran kiri.Dari segi modelnya, pelaksana fahaman kanan itu adalah Amerika Syarikat (AS) dan kiri adalah Soviet Union.AS dianggap sebagai ketua dunia bebas atau “free world” kerana Soviet Union dan negara-negara komunis lain adalah masyarakat totalitarian, iaitu kehidupan rakyat sepenuhnya ditentukan oleh kerajaan atau pemerintah mereka.Tetapi kebanyakan negara dunia mengamalkan campuran kedua-dua fahaman ini.Di Britain, apabila Parti Buruh mula berkuasa, ia memperkenalkan Perkhidmatan Kesihatan Kebangsaan (NHS) dan bermulanya gagasan negara kebajikan” iaitu “Welfare State”.Maka timbullah fahaman “Demokrasi Sosial” yang mana kerajaannya mengenakan cukai tinggi pada golongan kaya mereka bagi membolehkan mereka memberikan kebajikan sepenuhnya, dari buaian hingga ke kuburan, “from cradle to grave”.Sistem ini berlaku di negara-negara Scandinavia iaitu Denmark, Sweden, Norway dan Iceland.Juga Finland.Di Tanah Melayu ketika mula mencapai kemerdekaan, ia mewarisi sistem yang ditinggalkan oleh British iaitu sistem kesihatan dan pendidikan untuk rakyat.Kerajaan juga mempunyai Jabatan Kebajikan Masyarakat yang ditubuhkan pada tahun 1946.Selain daripada peruntukan kerajaan, bantuan-bantuan kebajikan juga dibiayai oleh kutipan dari Loteri Kebajikan Masyarakat.Namun kementerian yang bertanggungjawab pada kebajikan tidaklah menjadi kementerian penting seperti Kementerian pendidikan dan kementerian kewangan.Di AS walaupun fahamannya tidak bertanggungjawab pada kebajikan rakyat, tetapi di peringkat negeri dan tempatan, mereka menubuhkan juga perkhidmatan bantuan sosial.Apabila berlaku bencana, kerajaan persekutuan turut menghulur bantuan.Tetapi pada keseluruhannya sistem di AS memerlukan dana kebajikan dari korporat dan aktiviti pertubuhan kebajikan, yang seringkali datang dari golongan agama.Apa sebab seseorang itu terdorong untuk menderma, sudah tentu kerana agama atau kesedaran sivik.Maka badan-badan agamalah yang menubuhkan pusat-pusat kebajikan.Di semua kota besar AS ada gelandangan.Saya pernah meninjau gelandangan di Boston.Gelandangan adalah suatu yang tidak dapat dielakkan dalam sistem AS.Untuk menunjukkan bahawa sistem itu berjalan dengan baik saya pernah dibawa ke pusat-pusat bantuan untuk gelandangan yang dianjurkan oleh gereja.Pada tahun 1980-an, apabila sistem Soviet Union dilihat gagal kerana syarikat-syarikat kerajaan menjadi tidak efektif dan tidak inovatif hinggakan ia meruntuhkan ekonomi negara, ramai aktivis aliran kiri menghentikan perjuangan politik untuk menguasai negara.Sebaliknya mereka beralih perhatian kepada aktivisme isu-isu tertentu seperti kebajikan, kemiskinan, hak asasi manusia dan alam sekitar.Maka muncullah istilah NGO dan konsep masyarakat sivil.Di Malaysia, ada satu lagi sektor yang pentadbirannya berada di bawah kerajaan negeri.Sektor agama ini berbentuk Baitulmal.Ia memperoleh dana daripada kutipan zakat dan sedekah.Kalau hendak dikirakan, kekuatan menyeluruh Baitulmal ini sepatutnya sudah cukup untuk memberi bantuan kebajikan kepada rakyat yang memerlukan.Iaitu tidak perlu peranaan NGO.Tetapi kalau dari segi sejarah Islam, Baitulmal yang bermaksud “Rumah Wang” itu merupakan perbendaharaan kerajaan.Jika melihat asnaf yang ditetapkan, dan apabila dilihat dari segi semangatnya, sesebuah kerajaan itu bertanggung jawab pada kebajikan semua rakyatnya.Sesiapapun digalakkan menderma dan membuat kebajikan.Tetapi ia tetap merupakan tanggungjawab kerajaan.Kisah Khalifah Umar Abdul Aziz dan kota Damsyik yang bersih daripada peminta sedekah sudah kerap diceritakan dan tidak perlu diulangi di sini.Sifat amanah Khalifah Umar boleh dianggap sebagai ekstrem, tetapi asas kepada kebajikan adalah amanah.Suatu peringatan kepada kerajaan dan NGO.


Covid-19 rekod 126 korban, kes baru jangkau angka 7,700

Malaysia merekodkan kes baru sebanyak 7,703 menjadikan kes keseluruhan jangkitan Covid-19 meningkat sebanyak 587,165.Selangor kekal mencatat kes harian tertinggi sebanyak 2,728 disusuli Kuala Lumpur (701), Sarawak (588), Negeri Sembilan (586), Johor (554), Kelantan (541) dan Pulau Pinang (407).Hanya Putrajaya (1) dan Perlis (7) sahaja yang mencatatkan kes satu digit hari ini.Negara juga mencatat sebanyak 5,777 kes sembuh menjadikan jumlah keseluruhan kes sembuh meningkat kepada 501,898.Kes aktif dengan kebolehjangkitan pula kini berjumlah 82,274Dalam pada itu, 878 pesakit ditempatkan di unit rawatan rapi (ICU) termasuk 441 orang memerlukan bantuan alat pernafasan.Malaysia turut mencatat 126 lagi korban akibat Covid-19, menjadikan jumlah mangsa yang maut meningkat kepada 2,993.


Malaysia rekod kes pertama varian Omicron

Kementerian kesihatan (KKM) hari ini mengumumkan kes pertama varian dibimbangi (VOC) Omicron di Malaysia.Kementerian kesihatan berkata, kes itu dikesan daripada seorang pelajar berusia 19 tahun di sebuah universiti swasta di Ipoh, Perak yang tiba dari Afrika Selatan melalui Singapura pada 19 November lalu.“Hasil daripada ujian PCR genotyping assay, satu daripada sampel dikesan berkemungkinan besar adalah VOC Omicron.“Jujukan genom seterusnya dilaksanakan mendapati keputusan positif bagi varian Omicron pada 2 Disember 2021,” kata KKM dalam sebuah kenyataan hari ini.Pertubuhan Kesihatan Sedunia (WHO mengumumkan penularan varian baru VOC Omicron pada 24 November lalu.Setakat ini, KKM mengenal pasti hampir 50 negara berisiko penularan VOC tersebut.Dalam pada itu, KKM berkata pelajar tersebut diberi perintah pengawasan dan pemerhatian di bawah Seksyen 15, Akta Pencegahan dan Pengawalan Penyakit Berjangkit (Akta 342) di penginaan yang disediakan pihak universiti.“Kes menjalani kuarantin seorang diri di penginapan tersebut dan berdasarkan siasatan yang dijalankan, beliau patuh kepada perintah yang dikeluarkan.“Kes juga menerima vaksinasi lengkap dan tidak bergejala.”Sementara itu, pengesanan kontak rapat telah dijalankan ke atas semua penumpang bas dari KLIA ke Ipoh yang membawa pelajar tersebut termasuk pemandu iaitu seramai lima orang.“Mereka menjalani saringan ujian Covid-19 dan kuarantin wajib.“Ujian sampel pertama dan kedua ke atas semua kontak rapat disahkan negatif,” katanya.


207 korban Covid-19 direkod hari ini, lebih 1,000 di ICU

Malaysia merekodkan kes baru sebanyak 14,516 menjadikan kes keseluruhan Covid-19 meningkat sebanyak 1,027,954.Selangor kekal mencatat kes harian tertinggi sebanyak 6,508 disusuli Johor (1,449), Kuala Lumpur (1,425), Kedah (1,160), Sabah (720), Perak (590), Negeri Sembilan (452), dan Pulau Pinang (402).Hanya Labuan (8) dan Perlis (2) sahaja yang mencatatkan kes satu digit hari ini.Negara juga mencatat sebanyak 9,372 kes sembuh menjadikan jumlah keseluruhan kes sembuh meningkat kepada 853,913.Kes aktif dengan kebolehjangkitan pula kini berjumlah 165,840.Dalam pada itu, 1,009 pesakit ditempatkan di unit rawatan rapi (ICU) termasuk 524 orang memerlukan bantuan alat pernafasan.Malaysia turut mencatat 207 lagi korban akibat Covid-19, menjadikan jumlah mangsa yang maut meningkat kepada 8,201.


Konsep Malaysia Madani tidak jelas, kata ketua pembangkang

Ketua Pembangkang Hamzah Zainudin hari ini mengingatkan kerajaan campuran Pakatan Harapan (PH)-Barisan Nasional (BN) perlu menjelaskan konsep dan idea Malaysia Madani supaya tidak timbul kekeliruan dalam kalangan masyarakat.
Beliau berkata, tanpa penjelasan yang kukuh, konsep Madani yang diperkenalkan berisiko menyebabkan perpecahan khususnya melibatkan golongan ilmuan dan agamawan.
Katanya, tidak dinafikan konsep Madani yang menekankan kemampanan, kesejahteraan, daya cipta, hormat, keyakinan, ihsan dan rahmah adalah aspek yang baik dalam dasar tersebut.
"Oleh itu, kalau elok pemimpinnya, eloklah bangsanya, tetapi kalau rosak pemimpinnya dengan membawa idealogi yang salah dan tidak bertanggungjawab.
“Maka musnahlah masa depan anak bangsa dan negara,” katanya dalam ucapan perbahasan titah Yang di-Pertuan Agong Sultan Abdullah Sultan Ahmad Shah sempena pembukaan sidang Parlimen di Dewan Rakyat bermula semalam hingga 30 Mac ini.
Mengulas lanjut, Hamzah berkata golongan ilmuan dan agamawan mengesan elemen sekularisme, liberalisme dan pluralisme dalam konsep dan kerangka dasar Malaysia Madani apabila ianya didorong oleh pemikiran seperti Amartya Sen, Pico Mirandola, Ziauddin Sardar dan John Locke.
Katanya, fabrik sosial dalam Madani mengikut definasi Islam juga sudah dijelaskan dengan kukuh pemikir ulung seperti Al-Farabi menerusi istilah "Al-Madinah Al-Fadilah" sebagai reaksi balas kepada pandangan pemikir barat, Aristotle.
Selain itu, Ibnu Khaldun juga menulis tentang konsep dan epistimologi Madani dari sudut ilmu sosio politik menerusi kitab al-Muqaddimah.
Atas sebab itu katanya, tanpa penjelasan yang baik, pertikaian demi pertikaian boleh berlaku sehingga mencabar kerajaan campuran untuk mencapai matlamat asal pengenalan konsep tersebut.


Kumpulan hak asasi selar tindakan Singapura ganggu, intimidasi peguam

Kumpulan hak asasi Lawyers for Liberty (LFL) hari ini mengecam pihak berkuasa Singapura berhubung sejumlah tindakan disiplin dan dakwaan menghina mahkamah ke atas peguam terkemuka M Ravi, mengaitkan tindakan itu dengan usahanya dalam membela dan mempertahankan hak keldai dadah yang dijatuhi hukuman mati di republik tersebut.Ketua Penyelaras LFL Zaid Malek berkata Ravi berdepan tujuh siasatan tatatertib yang boleh menyebabkannya didenda, digantung atau diberhentikan daripada terus berkhidmat sebagai peguam.Beliau turut berdepan tiga prosiding menghina mahkamah serta beberapa siasatan polis.“Prosiding ini termasuk tindakan yang diambil terhadap Ravi kerana terus membela orang kurang upaya (OKU) mental warga Malaysia, Nagaenthran K Dharmalingam, yang menjalani hukuman mati ketika bantahan antarabangsa memuncak minggu lalu,” kata Zaid.“Jumlah kes (bilik akhir) tertunda yang dilancarkan oleh kerajaan, peguam negara dan mahkamah sungguh membimbangkan.”Sebelum ini, LFL mengecam kerajaan Singapura atas percubaan untuk menghentikan atau menghalang peguam daripada mengambil kes berkait kepentingan awam, memberi amaran tindakan sedemikian akan menjejaskan hak banduan mendapatkan khidmat mereka sekali gus mencalarkan kedaulatan undang-undang.Ia kemudian berkata bahawa Ravi dan rakan-rakan peguam hak asasi seperti Violet Netto dan Charles Yeo, yang berusaha mempertahankan hak Nagaentran dan banduan OKU lain daripada hukuman mati, sedang “dihukum” kerana khidmat yang mereka berikan.Zaid berkata prosiding terhadap Ravi boleh menyebabkan beliau diancam “berdepan masalah kewangan, menjejaskan kerjayanya sebagai peguam dan boleh menyebabkan beliau berisiko untuk dipenjarakan”.“Hak untuk kebebasan bersuara dan hak untuk perwakilan undang-undang, di mana kedua-duanya termaktub dalam perlembagaan Singapura, semuanya tidak diendahkan kerajaan bagi menghentikan Ravi daripada terus memperjuangkan hak asasi manusia,” katanya.Beliau juga merujuk kes Nagaentran dan seorang lagi banduan bilik akhir Datchinamurthy Kataiah yang terpaksa membela diri di mahkamah kerana tidak berjaya mendapatkan khidmat peguam yang bersedia mewakili mereka.“Tidak syak lagi hal ini disebabkan suasana penuh penindasan yang wujud ekoran tindakan bersifat punitif yang diambil terhadap Ravi dan peguam lain seperti Violet dan Yeo kerana mewakili Nagaenthran tahun lepas,” katanya.“Kedaulatan undang-undang mesti ditegakkan, dan ia hanya boleh dilakukan jika hak untuk diwakili peguam dihormati dan peguam boleh melaksanakan tugas mereka tanpa rasa takut dengan hukuman.”


Selangor ‘tak mahu’ PKPB, kata MB

Kerajaan Selangor tidak bersetuju dengan keputusan Putrajaya untuk melaksanakan Perintah Kawalan Pergerakan Bersyarat (PKPB) di negeri tersebut dan akan mengemukakan cadangan balas kepada Majlis Keselamatan Negara (MKN) untuk diberi pertimbangan.Menteri Besar Selangor Amirudin Shari berkata beberapa kawasan di negeri itu masih dikategorikan zon hijau dan kuning seperti Sabak Bernam dan Kuala Selangor, di mana kes Covid-19 masih terkawal.“Oleh itu, kerajaan negeri akan menghantar cadangan balas kepada pihak MKN dengan segera agar dapat diberi pertimbangan semula,” katanya dalam satu kenyataan lewat petang tadi.Amirudin berkata pihaknya amat menghargai komunikasi krisis lebih efektif dan konklusif melibatkan semua pihak agar setiap ketetapan yang diambil tidak menghasilkan sebarang bentuk ketidaktentuan pelaksanaan yang akhirnya akan memberi impak kepada petugas barisan hadapan serta lebih-lebih lagi kepada pengusaha industri kecil dan sederhana.“Pengumuman PKPB di seluruh Selangor, Kuala Lumpur dan Putrajaya oleh menteri kanan pertahanan sebentar tadi agak mengejutkan kerajaan negeri kerana keputusan mesyuarat menunjukkan hanya Klang, Gombak, Hulu Langat dan sebahagian Petaling yang mempunyai bilangan kes yang membimbangkan,” katanya.Terdahulu beliau hadir bagi mempengerusikan mesyuarat MKN Selangor bersama dengan Jabatan Kesihatan Negeri Selangor (JKNS), Polis Diraja Malaysia (PDRM), Angkatan Tentera Diraja Malaysia (ATM) dan lain-lain agensi untuk pelaksanaan pengumuman PKPB di daerah Petaling.Selangor hari ini mencatatkan 69 kes jangkitan baru Covid-19, iaitu 35 kes di Klang, Hulu Langat (12); Gombak (5); Kuala Langat (1); Petaling (14) dan Hulu Selangor (2).Pada 9 Oktober lalu, 36 kawasan dalam mukim Klang dikenakan PKPB sehingga 23 Oktober ini.


Kes harian lepasi 4,300 jangkitan

Malaysia merekodkan kes baru sebanyak 4,362 menjadikan kes keseluruhan Covid-19 meningkat sebanyak 2,711,764 kes.5,098 pesakit juga direkodkan sembuh, menjadikan jumlah keseluruhan pesakit sembuh sebanyak 2,625,245.Dalam pada itu, kes yang memerlukan rawatan di unit rawatan rapi (ICU) adalah sebanyak 400 kes di mana 315 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 198 kes di mana 143 adalah kes Covid-19.Dari 4,362 kes harian yang dilaporkan pada hari ini, 89 kes (2.0%) adalah daripada Kategori Tiga, Empat, dan Lima, dan 4,273 kes (98.0%) lagi adalah terdiri daripada Kategori Satu dan Dua.


‘Tak perlu jaga Melayu, ini semua sampah', ahli MT Umno petik dakwaan pemimpin parti dalam mesyuarat

Sekurang-kurangnya dua ahli Majlis Tertinggi Umno memberi sekilas gambaran tentang apa yang berlaku dalam mesyuarat lewat malam yang dipengerusikan Ahmad Zahid Hamidi pada Rabu lalu, di mana keputusan untuk menyokong Anwar Ibrahim sebagai perdana menteri dibuat walaupun parti itu berulang kali berpendirian untuk tidak mahu bekerjasama pengerusi Pakatan Harapan (PH) itu.
Dira Abu Zahar, yang juga seorang ahli Dewan Undangan Negeri (Adun) di Melaka, memohon maaf dalam catatan Instagram, mengatakan bahawa beliau sudah "cuba melakukan yang terbaik".
"Saya bukan perkauman. Saya hanya anti DAP," tulisnya.
Beliau kemudian mendedahkan beberapa pemimpin Umno dipercayai mereka yang bersekutu dengan Zahid menolak hujah semasa mesyuarat untuk parti itu bagi membela orang Melayu, yang menjadi laungan Umno sejak awal penubuhannya.
"Masih terngiang-ngiang di telinga, jelas di mata, suara-suara pemimpin Umno yang memperlekehkan kepentingan orang Melayu-Islam di Malaysia ini dalam meeting MKT semalam.
“‘Tak perlu dah jaga orang Melayu ni. All this are bullshit'," katanya, memetik pemimpin yang tidak dinamakan.
Seorang lagi Ahli Majlis Tertinggi Umno Armand Azha hanya memuat naik tanda “emoji” menepuk tangan diiringi bendera Malaysia berlatar belakangkan warna hitam.
Pemimpin dan ahli Parlimen Umno dilihat hampir berdiam diri walaupun terdapat kenyataan keras menentang pengisytiharan Zahid yang menyokong Anwar sebagai perdana menteri.
Bantahan itu memuncak selepas surat yang ditulis oleh Zahid, menyatakan 30 ahli Parlimen BN menyokong Anwar, berdasarkan "mandat" beliau sebagai pengerusi BN.
Surat itu bercanggah dengan kenyataan BN sebelum ini bahawa ia akan kekal berkecuali dalam persaingan merebut jawatan perdana menteri antara Anwar dan Pengerusi Perikatan Nasional Muhyiddin Yassin.
Pada mesyuarat lewat malam di Kuala Lumpur 22 November lalu, Zahid berdepan gesaan supaya beliau berundur, sehingga terpaksa dibawa keluar dari bilik persidangan selepas dituduh membuat keputusan berseorangan tanpa berunding dengan ahli Parlimen berhubung sokongan kepada Anwar sebagai perdana menteri.
Sebelumnya, ahli Parlimen termasuk bekas perdana menteri Ismail Sabri Yaakob dan Ahli Parlimen Sembrong Hishammuddin Hussein berkata mereka bersedia untuk dipecat kerana menentang keputusan sedemikian.
Semalam, Anwar mengangkat sumpah sebagai perdana menteri ke-10 Malaysia, sekali gus menjadi perdana menteri keempat dalam tempoh kurang tiga tahun.
Pada sidang media pertama sebagai perdana menteri, beliau berkata satu usul undi percaya akan dibentangkan pada Disember untuk meredakan persoalan mengenai keabsahannya sebagai perdana menteri.


Parti politik perlu rangka manifesto inklusif dan realistik, kata pakar ekonomi

Parti politik perlu memastikan manifesto yang bakal diumumkan sempena Pilihan Raya Umum ke-15 (PRU15) dalam masa terdekat bersifat realistik dan inklusif, kata beberapa pakar ekonomi.
Mereka berkata, parti politik yang bakal dipilih menjadi kerajaan perlu mengambil kira kedudukan semasa kewangan negara sebelum mengumumkan manifesto masing-masing supaya rakyat boleh menilai secara adil manfaat yang bakal diterima daripada hasil undi mereka.
Pengarah Eksekutif Pusat Penyelidikan Sosio Ekonomi (SERC) Lee Heng Guie, berkata tidak wajar untuk parti politik sekadar membuat janji untuk memberi bantuan kewangan seperti Bantuan Rakyat 1Malaysia (BRIM) atau Bantuan Khas Keluarga Malaysia (BKM) semata-mata untuk memenangi pilihan raya.
Katanya, ini kerana bantuan seumpama itu hanyalah bantuan jangka masa pendek dan tidak betul-betul menyelesaikan masalah rakyat.
Oleh itu, Lee menyarankan supaya parti politik merangka manifesto yang mampu menghasilkan penyelesaian jangka panjang seperti melakukan usaha yang mendorong kepada meningkatkan pendapatan rakyat atau menurunkan kos sara hidup.
"Memberi bantuan kewangan seperti BKM yang diumumkan dalam pembentangan Bajet 2023 memang bagus tetapi usaha menaikkan pendapatan rakyat sepatutnya menjadi keutamaan," katanya kepada MalaysiaNow.
Katanya, keadaan fiskal negara semasa tidak menggalakkan kerajaan memberi bantuan seperti BKM kerana negara tidak mampu meneruskan perbelanjaan seperti itu.
"Walaupun BKM kali ini ditambah baik, kerajaan memerlukan RM7.8 bilion dan ini adalah satu perbelanjaan besar.
"Sebab itu saya lagi sokong jika kerajaan membelanjakan ke arah usaha meningkatkan kemahiran yang mana ini akan membuka peluang kepada rakyat menjana pendapatan lebih tinggi," tambahnya.
Sementara itu, Ahmed Razman Abdul Latiff dari Putra Business School, menekankan supaya parti politik tidak hanya fokus kepada usaha membantu golongan pendapatan rendah (B40) dan juga merangka pelan untuk menaik taraf kualiti hidup golongan pendapatan sederhana (M40).
Katanya, gelaran sama ada B40, M40, dan T20 hanya menunjukkan pendapatan yang mereka terima, namun ia tidak mengambil kira situasi perbelanjaan mereka.
Ini katanya, tidak menggambarkan situasi kehidupan kumpulan-kumpulan tersebut.
"Sebab itu ada kalanya M40 lebih susah berbanding B40," katanya.
"Ramai daripada golongan ini (M40) menetap di bandar yang mana pendapatan mereka sekadar cukup-cukup makan dengan perbelanjaan harian.”
Oleh itu, Razman mempunyai pandangan sama seperti Lee supaya parti politik yang bakal dilantik menjadi kerajaan mencari jalan untuk selesaikan isu kos sara hidup yang terus meningkat.
"M40 tidak memerlukan bantuan kewangan seperti mana kerajaan beri kepada B40. Mereka perlu bantuan dari aspek lain seperti insentif.
"Malah, pengurangan kadar cukai sebanyak dua mata peratusan yang diumumkan dalam pembentangan Bajet 2023 baru-baru ini adalah antara contoh terbaik bagaimana kerajaan boleh bantu kumpulan ini," katanya.
Baru-baru ini, Menteri Kewangan Tengku Zafrul Aziz telah membentangkan Bajet 2023 yang mana ia tidak sempat dibahas apabila Perdana Menteri Ismail Sabri Yaakob mengumumkan pembubaran Parlimen pada 10 Oktober.
Bagaimanapun, pembentangan Bajet 2023 memberi serba sedikit gambaran mengenai hala tuju dan fokus kerajaan dalam membantu rakyat.
Penganalisis penyelidik di Emir Research Amanda Yeo, berkata walaupun kerajaan cuba membantu setiap segmen masyarakat, ia masih tidak cukup untuk memenuhi keperluan golongan M40.
Katanya, pembentangan Bajet 2023 kali ini menepati ramalannya, tetapi masih terdapat ruang untuk penambah baikan.
"Kerajaan meluaskan skop manfaat kepada masyarakat dengan turut memasukkan isu baru seperti kenaikan inflasi, sekuriti makanan dan masalah banjir.
"Bagaimanapun, apa yang perlu dilihat ialah sama ada kerajaan mempunyai mekanisme yang sesuai untuk memastikan bantuan-bantuan ini sampai ke kumpulan yang memerlukan," katanya.


Lagi amaran ribut petir, hujan lebat di beberapa negeri

Jabatan Meteorologi Malaysia (MetMalaysia) meramalkan kejadian ribut petir, hujan lebat dan angin kencang dijangka berlaku di beberapa negeri bermula 3 petang hingga 7 malam ini.Amaran yang dikeluarkan pada 1.15 tengah hari itu memaklumkan kawasan yang terlibat ialah di Perak (Kuala Kangsar, Kinta, Kampar, Batang Padang dan Muallim); Selangor (Hulu Selangor, Gombak dan Hulu Langat); Jelebu, Negeri Sembilan dan Kuala Lumpur.Amaran sama dikeluarkan sehingga pukul 5 petang ini bagi Sarawak melibatkan kawasan Kuching, Serian, Samarahan, Sri Aman, Betong, Sarikei, Sibu, Mukah, Kapit, Bintulu dan Limbang.Sementara itu, amaran MetMalaysia yang dikeluarkan pada 12.30 tengah hari memaklumkan hujan lebat berterusan peringkat buruk sehingga esok (10 Mac) di Sabah melibatkan kawasan Sandakan (Telupid, Kinabatangan, Beluran dan Sandakan) dan Kudat.Amaran hujan berterusan peringkat waspada turut dikeluarkan bagi kawasan di pantai barat Sabah.


Tambah baik inisiatif Belanjawan 2021 demi belia

Belanjawan 2021 telah disampaikan oleh kerajaan Perikatan Nasional buat pertama kali mencerminkan usaha mereka untuk membantu kumpulan rentan yang terjejas akibat pandemik Covid-19 melalui beberapa inisiatif terutamanya untuk golongan belia.Namun, terdapat sebahagian inisiatif yang memerlukan penambahbaikan melibatkan beberapa inisiatif utama yang dikhaskan untuk atau melibatkan golongan belia.Antara inisiatif itu termasuk insentif kepada majikan swasta sebanyak RM1,000 sebulan sehingga tiga bulan bagi setiap graduan baharu untuk mengikuti program perantisan.Majikan juga boleh menuntut geran sehingga RM4,000 untuk program latihan bagi perantis.Insentif pengambilan pekerja (PenjanaKerjaya);Program peningkatan kemahiran dan latihan semula dengan peruntukan dana melalui beberapa agensi kerajaan;Pengenalan program pekerjaan jangka masa pendek (MySTEP);Bantuan tunai dengan kadar antara RM350 dan RM1,200 melalui Bantuan Prihatin Rakyat (BPR) untuk golongan isi rumah B40 dan M40 serta individu bujang;Bantuan kebajikan bulanan berjumlah RM150 setiap seorang bagi kanak-kanak B40 yang berumur tujuh hingga 18 tahun;Insentif untuk menggalakkan pemilikan rumah bagi pembelian rumah kediaman pertama seperti pengecualian duti setem sepenuhnya sehingga tahun 2025 dan juga skim sewa untuk milik (RTO);Kredit e-dompet bernilai RM50 secara sekali beri atau one off untuk belia berusia 18 hingga 20 tahun melalui program eBelia;Sumbangan bernilai RM150 juta daripada syarikat berkaitan kerajaan (GLC) dan syarikat pelaburan berkaitan kerajaan (GLIC) kepada Tabung Cerdik untuk pemberian komputer riba kepada 150,000 murid di 500 buah sekolah (projek rintis);Peruntukan berjumlah RM100 juta untuk skim pinjaman komputer riba untuk peminjam Perbadanan Tabung Pendidikan Tinggi Nasional (PTPTN);Memperkasa Pendidikan Teknikal dan Latihan Vokasional (TVET) dengan peruntukan sebanyak RM6 bilion;Kredit telekomunikasi bernilai RM180 untuk golongan B40 melalui Program Jaringan Prihatin bermula suku pertama tahun 2021 dan melanjutkan Program Subsidi Upah (PSU) dengan lebih bersasar selama tiga bulan lagi untuk sektor yang terjejas teruk seperti sector pelancongan.Bantuan tunai dengan kadar antara RM350 dan RM1,200 melalui Bantuan Prihatin Rakyat (BPR) untuk golongan isi rumah B40 dan M40 serta individu bujangWalaupun beberapa cadangan yang ditulis dalam artikel saya sebelum ini bertajuk “Budget 2021-Youth’s wishlist to endure the crisis” telah diumumkan dalam Belanjawan 2021, masih ada beberapa langkah rangsangan yang tidak dipertimbangkan atau tidak mencapai tahap yang diharapkan.Sebagai contoh, hasil perbincangan daripada kumpulan fokus EMIR Research (FGD) pada bulan Julai melibatkan golongan belia mendedahkan bahawa para pelajar berasa sangat bimbang tentang status kewangan mereka walaupun ada yang mendapat biasiswa kerana elaun yang diberikan oleh pembiaya tidak mencukupi untuk menampung perbelanjaan harian mereka semasa belajar.Pertama sekali, bantuan tunai untuk pelajar universiti yang kurang bernasib baik akan membantu mereka sekurang-kurangnya untuk menampung perbelanjaan sara hidup sambil memberikan peluang kepada mereka untuk memberi tumpuan yang lebih kepada pembelajaran.Dalam pakej rangsangan ekonomi Prihatin yang bernilai RM250 bilion, terdapat bantuan tunai secara one off bernilai RM200 untuk pelajar institusi pengajian tinggi tetapi ia berakhir di situ.Walaupun belia termasuk dalam golongan yang akan menerima bantuan kebajikan bulanan daripada Jabatan Kebajikan Masyarakat seperti yang diumumkan dalam Belanjawan 2021, ia hanya mewakili sebahagian kecil daripada kumpulan belia (berumur 15 hingga 18 tahun).Bagaimana pula mereka yang berusia lebih daripada 18 tahun yang merupakan pelajar universiti tanpa pekerjaan dan tergolong dalam kumpulan isi rumah B40 dan juga sebahagian daripada pelajar dalam kumpulan M40 yang mungkin berada dalam keadaan yang susah?Memandangkan perbahasan Belanjawan 2021 masih berlangsung, kerajaan boleh mempertimbangkan bantuan tunai bernilai RM200 hingga RM300 untuk pelajar universiti dalam kumpulan isi rumah seperti yang disebut di atas.Bantuan ini juga boleh diberikan lebih awal lagi memandangkan Perintah Kawalan Pergerakan Bersyarat (PKPB) telah dilanjutkan lagi sehingga 6 Disember yang menyebabkan para pelajar harus terus belajar secara dalam talian di rumah dan mereka perlu membeli bahan pembelajaran sendiri.Kedua, RM50 yang akan dikreditkan ke dalam akaun e-dompet untuk belia juga terhad kepada mereka yang berumur 18 ke 20 tahun sahaja sedangkan golongan belia yang memanfaatkannya untuk perbelanjaan harian adalah lebih daripada itu.Oleh itu, belanjawan kali ini diharapkan supaya kerajaan dapat meningkatkan peruntukan program eBelia bagi memberikan kredit e-dompet kepada populasi belia yang lebih besar.Seperti yang diucapkan oleh menteri kewangan, “Golongan belia memainkan peranan penting sebagai antara pelopor dan pengguna dalam mengadaptasi teknologi terkini.”Akhir sekali, Belanjawan 2021 nampak positif kerana ia mengandungi inisiatif untuk menangani isu pengangguran di kalangan belia tetapi inisiatif untuk mengatasi isu ‘underemployment’ nampaknya terhad kepada sektor yang mempunyai kebergantungan yang tinggi kepada pekerja asing – insentif khas sebanyak 60 peratus daripada gaji bulanan di mana 40 peratus akan disalurkan kepada majikan manakala 20 peratus kepada pekerja tempatan yang menggantikan pekerja asing.Bagaimana dengan sektor lain yang tidak terlalu bergantung pada pekerja asing tetapi dipenuhi dengan golongan muda yang berkelayakan tinggi tetapi dibayar gaji rendah? Maka, isu ‘underemployment’ ini harus dipertimbangkan secara menyeluruh.Semua orang sedang cuba untuk terus bertahan dalam krisis ini, begitu juga dengan belia.Oleh itu, cadangan-cadangan ini harus segera direalisasikan.Penulis merupakan penganalisis penyelidik di EMIR Research, sebuah organisasi pemikir bebas yang berfokuskan kepada pencernaan saranan-saranan dasar strategik berteraskan penyelidikan yang terperinci, konsisten dan menyeluruh.* Tulisan ini merupakan pandangan penulis yang tidak semestinya mencerminkan pendirian MalaysiaNow